text:
BANTAY, Ilocos Sur -Nakiddaw iti opisina ti Ilocos Sur Provincial Crime Laboratory ti pannakaiwayat iti computerized facial composite illustration kadagiti suspek a nanggandat iti biag ti barangay captain ti Puro, Magsingal, Ilocos Sur idi malem ti Abril 17.
Madama a maob-obserbar iti Northside Doctors’ Hospital ti kasasaad da Puro Barangay Chairman Angelito Torricer y Tabucol, 56, ken ti live-in partnerna a ni Mary-Ann Raquel, 35, kalpasan a naglasatda iti operasion maigapu iti pannakapaltogda idi malem ti Abril 17.
Mapapati a ni Torricer ti puntiria dagiti suspek a patayen ket nairamraman laeng ni Raquel a kaduana idi napasamak ti pammaltog.
Maipalagip nga idi agarup 1:05 ti malem ti nadakamat a petsa, agdaldaliasat ti Kawasaki motorcycle a minaneho ni Torricer iti provincial road a sakup ti Barangay Casili, Sto. Domingo idi pinaltogan dagiti nagaruat iti amarilio a suspek a nagkalubbon iti nalabaga a Honda TMX 155 motorcycle nga awanan iti plate number.
Nagsagrap ni Torricer iti sugat iti bagina ken makannigid a takiagna idinto a nasugatan ti makannigid a buttock ni Raquel ket naitarayda iti Northside Doctors’ Hospital, Bantay.
Naglibas dagiti suspek a nakasakay iti motorsikloda iti saan nga ammo a direksion.
Nakarekobre dagiti personnel ti SOCO Clustered Kimat ken kameng ti PIDMB nga indauluan ni PCI Honesto T. Lazo, Jr. iti tallo a kapsula manipud iti cal. 45 iti nakapasamakan ti krimen.
Iti pannakaisurat daytoy, di pay ammo ti motibo ti nasao a pammaltog.
Kabayatanna, saan pay a nabigbig ti suspek a nangpaltog iti maysa a vulcanizer bayat ti panagdigosna iti banio iti abay ti shopna sadiay Barangay Baliw, San Juan idi malem ti Abril 18.
Agdama a maag-agasan ni Joseph Rapin y Valmoja, 43, naasawaan, ken residente iti Barangay Lapting, San Juan iti Gabriela Silang General Hospital a nakaiyalisanna manipud iti Suero General Hospital nga immuna a nakaitarayanna.
Iti panaglibasna kalpasan ti pammaltog, simrek ti suspek iti G and A General Merchandize Services Store ket ginammatanna ti akinkukua a ni Alyzza Khrizia Ricanor y Belen, 25, naasawaan, ket nagluganda iti Toyota Vios a kotse ti babai nga inaramat ti suspek a getaway vehicle iti panaglibasna nagpaabagatan direksion.
Idi nakaadayoda, imbilin ti suspek ti panangisardeng ni Ricanor iti lugan, pinungona dagiti ima ken saka ti hostage ken piniringanna ti mata daytoy ket isun ti nagmaneho iti kotse agingga iti nakadanonda iti Barangay Pagsanaan Sur, Magsingal a dimsaagan ti suspek sa naglibas iti saan nga ammo a direksion.
Nakarekobre dagiti inbestigador iti maysa a kapsula a nagtaud manipud iti cal. 45 iti crime scene. (Tawid News)


c: text/html

text:
Tuesday, July 18, 2017
LAKBAY ARAL DAGITI SENIOR CITIZEN, MAIGANNUAT
Cabugao, Ilocos Sur – Nagmiting dagiti Opisiales ken Kameng ti Cabugao Federated Senior Citizen Association (FSCA) iti Hulio 18, 2017 ket naaramid ti mitingda iti Senior Citizens Center, Brgy. Rizal, Cabugao, Ilocos Sur.
Impakaammo ni Mr. Bonifacio Somera, Presidente a nagatendar met da Mr. Remigio Sunico, OSCA Head iti nasao a miting kasta metten ni Ms. Lucila S. Somera, pannakabagi ti LGU-Cabugao iti pakaseknan dagiti nataengan.
Naipakaammo dagiti agkasangay ita a bulan ti Hulio 2017 ket napadayawanda iti sango dagiti nataengan babaen iti pannakakanta ken pannakaukkorda iti sabong.
Na-update pay iti listaan dagiti minatay ken napagsasaritaan dagiti maaramid a Prayer Service kadagiti (Interment ken Anniversaries) nga aramiden ti grupo dagiti nataengan.
Innayon ni Mr. Somera nga intultuloyda a trinatar iti maipapan ti napintas a koleksion ti Saranay-da; updating ti kameng ti Senior Citizens iti kada barangay ken ti Regular a Monthly Accomplishment Report ti Pederasion.
Napagtutulagan pay iti ipapanda panag-Lakbay Aral inton Hulio 26, 2017 idiay Probinsia ti Pangasinan ket bisitaenda dagiti ili ti Lingayen; Dagupan; ken Manaoag ken dagiti ili ti La Union a kas iti Luna ken iti Sudipen tapno bisitaenda iti agdindinamag a Senior Citizens Center kadaytoy nga ili. # (Web In-Action)
Impakaammo ni Mr. Bonifacio Somera, Presidente a nagatendar met da Mr. Remigio Sunico, OSCA Head iti nasao a miting kasta metten ni Ms. Lucila S. Somera, pannakabagi ti LGU-Cabugao iti pakaseknan dagiti nataengan.
Naipakaammo dagiti agkasangay ita a bulan ti Hulio 2017 ket napadayawanda iti sango dagiti nataengan babaen iti pannakakanta ken pannakaukkorda iti sabong.
Na-update pay iti listaan dagiti minatay ken napagsasaritaan dagiti maaramid a Prayer Service kadagiti (Interment ken Anniversaries) nga aramiden ti grupo dagiti nataengan.
Innayon ni Mr. Somera nga intultuloyda a trinatar iti maipapan ti napintas a koleksion ti Saranay-da; updating ti kameng ti Senior Citizens iti kada barangay ken ti Regular a Monthly Accomplishment Report ti Pederasion.
Napagtutulagan pay iti ipapanda panag-Lakbay Aral inton Hulio 26, 2017 idiay Probinsia ti Pangasinan ket bisitaenda dagiti ili ti Lingayen; Dagupan; ken Manaoag ken dagiti ili ti La Union a kas iti Luna ken iti Sudipen tapno bisitaenda iti agdindinamag a Senior Citizens Center kadaytoy nga ili. # (Web In-Action)
Posted by Bayan ng Cabugao, Ilocos Sur at 3:34 PM
Subscribe to: Post Comments (Atom)

robotstxt: allowed

filter: keep


text:
STA. CRUZ, Ilocos Sur – Nagballigi dagiti polis a nangpalab-og iti maysa a peke a rekruter a nangbiktima iti dua a babbai nga agbirbirok iti trabaho iti ballasiw-taaw iti mismo a padala center a masarakan iti poblasion ditoy nga ili idi tengnga ti aldaw ti Hunio 5.
Kanaig daytoy, impilan ti Sta. Cruz police station ti kaso a panaglabsing iti RA 8042 ken estafa maikontra ken ni Marlon Barnachea y Ching, 35, awanan asawa, chef ken residente iti Barangay Pallogan, Tagudin, Ilocos Sur gapu iti panangballaibona kada Ednalyn Paredes y Pusayen, 36, awanan asawa, ken residente iti Brgy. AD109C-1 Upper Buyagan, La Trinidad, Benguet; ken ni Sharon Daoa y Singlitan, 31, awanan asawa, ken residente iti Sitio Butac, Barangay Man-Atong, Suyo, Ilocos Sur.
Segun iti police, agar-aramat pay ni Barnachea iti alias a Jayson Valdez, Arnel Valdez ken Arnel Jayson Valdez iti panagpammarangna a recruiter a nangballaibo kadagiti kayatda ti agtrabaho iti ballasiw-taaw.
Nagpatulong ni Paredes iti kapolisan ditoy agsipud ta saan metten a maputpot ti panagdawat ni Barnachea iti kuarta nga impatulodna babaen ti money padala iti las-ud ti tallo a bulan.
Impalgak ni Paredes nga agdagupen iti P75,800.00 ti naipatulodna iti suspek sipud pay idi Marso daytoy a tawen.
Naammuan pay dagiti inbestigador a nangted met ti sabali pay a biktima a ni Daoa iti P4,000.00 iti suspek idi Abril 12, 2017 kas pakauna a bayadna iti panagaplayna nga agtrabaho iti abroad.
Babaen ti tulong ti maysa kadagiti biktima, naipatulod ti P1,000 iti Smart Money Padala Account Number 5577519338357107 babaen ti Gallantel Smart Money Padala Center a masarakan iti Poblacion Este, Sta. Cruz idinto a nagpuesto dagiti polis-Sta. Cruz iti asideg ti nasao a padala center.
Apaman a nagparang ti suspek iti nasao a padala center, ginammatanen dagiti operatiba.
Nakumpiska iti ikut ti suspek ti maysa P500.00; 3 a sag-P100.00; 2 a sag-P50.00; maysa a P20.00; dua a voter’s ID, sedula, awan naggianna a simcard kits ken sling bag a naglaon iti assorted a beauty kits. (Tawid News)


text:
Komentario Ni Melvin Bandonil
Iti saan a magawidan a panagngato ti presio dagiti gatgatangen nga abono, pestisidio ken herbisidio, ken dinegdegan pay ti immadu a demand wenno kasapulan ti nangipaay iti signal tapno agraira met dagiti peke a produkto pang-agrikultura. Iti probinsia ti Ilocos Sur, daytoy ti maysa a kadakkelan a parikut a sangsanguen ti agrikultura iti agdama. Nagraira dagiti peke nga abono, pestisidio, herbisidio, foliar ken dadduma pay nga agricultural inputs. ket Agitukon wenno bumalaybalayen dagiti aglaklako kadagitoy a peke a produkto , kas dagiti aglaklako kadagiti special offer.
Napeggad la unay daytoy a sasaaden ti agrikultura ta imbes a paaduenna ti maapit wenno produkto, pabassitenna ketdi ta madadael dagiti mula, agraman ti daga ken ti aglawlaw.
Ania ngarud ti nasayaat nga aramiden?
Nasken a paingetan pay ti kampania iti pannakalapped ti panaglakuan kadagiti peke a produkto pang-agrikultura. Saan laeng koma a nainget a monitoring no di ket karaman pay ti pannakemmeg dagiti manglokloko ken maidataganda nga insigida iti nasisita a kaso.
Iti naglabas, ti mapaspasamak a panaglakuan kadagiti peke a produkto pang-agrikultura ditoy Ilocos Sur ket immunan a nagpasaran ti Cordillera nangruna ti Siudad ti Baguio ken dagiti probinsia a Benguet ken Mt. Province a pagtataudan kadagiti natnateng. Ngem maigapu iti nainget unay nga implementasion ti pannakaiparit iti panaglakuan kadagiti peke nga agricultural inputs iti Cordillera, immilet ti lubong dagiti mananggundaway a tattao isu a nagtakiasda kadagiti sabali a probinsia.
Gapu ta immadu ti apit ken naganaygay ti agrikultura iti Ilocos Sur, ditoyen iti nakaituonan ti imatang ken immalisan dagiti mangbalballaibo nga aglaklako.
Maipaganetget iti publiko ti pannakipartisiparda iti kampania kontra itoy. Ireportda koma nga insigida iti opisina ti Ilocos Sur Fertilizer and Pesticide Authority no adda makitada nga aglaklako kadagiti peke a produkto wenno ipakaammoda kadagiti kaasitgan nga otoridad. Nasken unay ti pannakipartisipar ti publiko ta saan laeng a dagiti mannalon ti maapektaran iti panagraira dagiti peke nga agricultural inputs no di pay ti sapasap. Saan nga ikkan dagitoy a peke nga agricultural dealers iti uray sangkausit a tiansa a manglilibeg iti nasalun-at nga atmospera ti agrikultura ken mangriribuk iti nasayaat ken nakananama nga insentibo ti probinsia.
Dagitoy a peke a produkto ket dadaelenda ti agrikultura ti probinsia. No saan a makapatay kadagiti peste dagiti pestisidio, no dagiti herbisidio ket paraberen ken palangtuenda ketdi dagiti ruot, no dagiti abono ket pagkuritegenna dagiti mula, dakkel la ketdi a pukaw ken pannakaupay dagiti mannalon. Saan laeng a dayta, karaman pay ti aglawlaw (environment) a madadael ken nadaras unay nga agrakaya ti nasalun-at a daga. Pagangayanna, iti nalawlawa a buya, agsagaba la unay ti economic growth.
Pagtaudan ngamin, aya, dagitoy a peke a produkto pang-agrikultura? Apay nga agrairada? Kasano a malapdan?
Saan pay nga establisado a nalawag ti pagtataudan dagitoy a peke a lako. Ngem ti agdadata a nalawag, parte wenno paset daytoy iti dakkel ken nalawa a network counterfeit system dagiti addaan iti koneksion kadagiti agro-chemical dealers lalo kadagiti importers.
Dagiti dadduma a lako ket dagiti adulterated genuine products. Naluktan; nalaokan iti peke a kimele (colored clay) a kas iti maris ti orihinal; nairepake iti kas iti orihinal a pakete; ket presto, tumukno sadi langit a ganansia ti panangballaibo ti merkado. Dakdakkel manen ti ganansiaen ken liksaben dagiti dealer no dagiti produkto a naipariten (ban) a mailako iti publiko ti usarenda iti adulteration ta nalaklaka ti igagatangda kadagitoy nga epektos.
Kas iti immunan a nadakamat, ti kinangato ti demand ken ti narigat a tuknuen a presio dagiti lehitimo a tagilako nga abono, pestisidio ken herbisidio dagiti rason nga agsapul ni mannalon iti alternatibo nga aramatenna iti talonna. Ngem daytoy a panagsapul iti alternatibo ti gundawayan dagiti mananggundaway.
Gumatang laeng iti lehitimo ken am-ammo a dealer iti agricultural inputs. Liklikan ti gumatang kadagiti nalalaka nga abono, pestisidio wenno herbisidio nga ilaklako dagiti bumalaybalay wenno agituktukon nga ahente (kuno).
Dakkel a leksion ngarud ti mannalon: iti panagsapul iti nalaklaka, ti karadkad ti nagsagaba.#


text:
Palso ken saan a nakapapati ti report ti Armed Forces of the Philippines a nagbayad dagiti politiko iti pinullo a million iti NPA, daytoy ti imbatad ti grupo ti NPA nga akinsaklaw iti Ilocos ken Cordillera Region.
Kinuna ni Martin Montana, tagapagsarita ti Chadli Molintas Command, NPA-Ilocos-Cordillera Region, a “palso ken saan a nakapapati ti report ti AFP a nagbayad dagiti politiko iti pinullo a milion a pesos iti NPA” idinto nga “am-amangaw laeng ni Comelec Commissioner Rene Sarmiento a binilbilion ti nakolekta ti NPA manipud kadagiti politiko kas permit-to-campaign wenno permit-to-win fees”.
Iti e-mail nga impatulod ti grupo kadagiti kameng ti media a napetsaan iti Marso 20, 2010, dinakamatna ti report ti AFP a mangibagbaga a nakakolekta ti NPA iti P56.71 milion idi eleksion ti 2004 ken P27.67 milion idi eleksion ti 2007. Dinakamat pay ti statement nga idi Marso 8, inreport ti media a napan iti COMELEC da Maj. Gen. Ruperto Pabustan, komander ti 9th Infantry Division ken dadduma pay a nangangato nga opisial ti AFP tapno dawatenda ti diskualipikasion dagiti kandidato nga atapenda nga agit-ited iti pinansial ken material a suporta iti NPA iti porma iti permit-to-campaign wenno permit-to-win fees.
Innayon ti statement a mapapati a sinuportaran met ni Sarmiento ti report a nakakolekta ti NPA iti P1.5 bilion idi eleksion ti 2004 ken P2 bilion idi eleksion ti 2007 ken mabalin a makakolekta iti P5 bilion iti umay nga eleksion.
Kinuna ti grupo nga “ibilbilang ti NPA dagiti eleksion iti uneg ti reaksionario nga estado kas panagiinnagaw iti poder dagiti nadumaduma a bunggoy dagiti agtuturay a dasig” ket “saan a makipaspaset ken saanna a maikeddeng ti resulta dagitoy nga eleksion”.
Kinuna pay ti statement nga “itantandudo ti NPA a ti pudno a demokratiko nga eleksion a mangisarsarming ti pagayatan ti umili ket maar-aramid kadagiti lokal nga organo ti bileg iti politika a naibangon kadagiti rebolusionario a base kadagiti kaaw-awayan idinto a pinasagidanna ti Comelec nga “agparpartuat kadagiti electoral victories” uray kadagiti kandidato a saan a pinili dagiti tattao”.
Dinakamat ti statement ti pannakaiproklamar ni Pres. Gloria Arroyo idi 2004 kasta met ti pannakaiproklamar da Lilia Pineda, Benjamin Dy ken Roberto Pagdanganan a nangabak iti eleksion idi 2007 maikontra kadagiti nakatugaw a mabigbig a kritiko ti Presidente.
The AFP report that politicians paid tens of millions of pesos to the NPA is wrong and unbelievable. Sarmiento’s statement is truly out of this world (Saan a pudno ken di nakapapati ti report ti AFP a nagbayad dagiti politiko iti pinullo a milion a pisos iti NPA. Amangaw laeng ni Sarmiento ti imbalikasna.), kinuna ti statement.#


text:
STA. BARBARA, Pangasinan – Sangapulo a kapanglawan a pamilia ditoy nga ili ti naikkan iti bukodda a balay iti babaen ti Gawad Kalinga.
Inyawat ni Mayor Reynaldo Velasco ken ti GK dagiti pagtaengan kadagiti 10 a pamilia iti simple a programa a naangay itay Oktubre 20.
Dagitoy ti umuna a batch iti manamnama a 70 a balay a maipatakder iti Gawad Kalinga Village iti Barangay Leet ditoy nga aglawa iti maysa nga ektaria.
Kinuna ni Velasco nga indonar ti ili ti daga ket timmulong dagiti resipiente a nangipatakder iti balay nga inggastuan ti GK.
Sabali pay a 1.5 ektaria a daga ti maipagpagna a maidonar para iti programa ti livelihood dagiti napapanglaw a pamilia ditoy.#


text:
VIGAN CITY – Saan a supiaten ti kampo ni Vice Mayor Ryan Luis Singson ti mapapati a kiddaw ni congressional candidate Atty. Trandy Baterina a masuktan dagiti sumagmamano a hepe ti polis iti umuna a distrito ti probinsia.
Kinuna ni Gov. Luis “Chavit” Singson nga uray inaldaw a masuktan dagiti hepe ti polis iti umuna a distrito, awan ti ikokontrana agsipud ta mangabakto met la ti anakna a ni Ryan Singson.
“Uray inaldaw a pasuktanda dagiti chief of polis… ken uray amin a polis, saantayo a komuntra ta didanto ibaga nga adda linolokona ti eleksion,” kinuna ti gobernador.
Dinakamat pay ni Singson nga idi tiempo ni Pres. Ramos, uppat a ribu a soldado ti naibaon iti probinsia a mangkita iti eleksion ngem nangabak met latta.
Kinuna ni Singson nga “arte iti eleksion” ti panangpasukatda kadagiti COP idinto nga impaganetgetna a dina kontraen uray kiddawen ti kampo ni Baterina a mapasukatan amin a hepe ti polis ken uray amin a polis iti probinsia agsipud ta isunto met laeng ti resulta ti eleksion a mangabak ti anakna.
Iti yaasideg ti eleksion, rimmuar ti alegasion nga agiwarwaras ti kampo ni Singson kadagiti kuarta a mapapati a paggatang iti butos ngem naglibakan ti bise mayor daytoy idinto a kinunana a mangabak iti panagbubutos agsipud ta suportaran dagiti sangapulo ket maysa a mayor iti umuna a distrito ti Ilocos Sur.
Nababalaw met ni Baterina gapu iti mapapati a panagaramatna iti logo ti Liberal Party ken ladawan ni Pres. Benigno Aquino III iti baet nga awan ti nailanad a partido a nanginominar kenkuana iti certificate of candidacy (COC) nga impilana iti Commission on Elections.
Maisayangkat ti special elections iti umuna a distrito ti probinsia inton Mayo 28 a pakapilian ti diputado a sumukat iti binakantean a puesto ni dati a Cong. Ronald Singson kalpasan a sinentensiaan ti Hong Kong court a mabalud iti makatawen ket kagudua gapu iti panagikutna iti maiparparit a droga.#


text:
Daranudor ti Ilocandia: Siasinno ti agbenbenepisyo iti tabako?
Ni SHERWIN DE VERA
www.nordis.net
MAUDI A PASET
Agtultuloy ti panagdakkel ti industriya ti tabako iti laksid dagiti linteg ken addang nga ipakakat ti internasyunal ken lokal nga awtoridad. Kalalatakan a pamuspusan iti ininnut koma a panangpababa ti konsumo ti tabako ket ti panangipangato ti buwis, kas panggep ti Republic Act 10351 (Sin Tax Reform Law) a naaprubaran idi 2012.
Manipud 2015, dimmakkel ti ganansya ti Philip Morris Fortune Tobacco Corporation (PMFTC). Idi 2016, nagganar ti kompanya ti P2.59 bilyon, wenno 149% a panagdakkel kumpara ti naglabas a tawen. Bayat a dimmanon ti P1.86 bilyon ti naganansyanan iti umuna nga innem a bulan ti tawen 2017, 28% a nangatngato kumpara idi 2016.
Kagiddan a ngimato ti ganansya dagiti kompanya ket ti buwis a makolkolekta ti gobyerno manipud ti produkto a tabako, partikular iti sigarilyo. Idi 2017, nakakolektan ti Bureau of Internal Revenue ti P41.04 bilyon iti umuna a pito a bulan ti tawen. Bayat nga immununan a nakakolekta ti ahensya ti P91.6 bilyon ken P99.5 bilyon idi 2016 ken 2015.
Manamnama nga adadu pay ti maganansya ti kompanya ken masingir a buwis, segun ti South East Asia Tobacco Control Alliance (SEATCA), posible a nasursurok pay ngem 86 bilyon a piraso ti sigarilyo ti mankonsumo itatta 2018.
Iti laksid ti makapaulaw a bilang ti ganansya ken buwis manipud ti industriya, makapaladingit met ti nagtalinaed a sasaaden dagiti mannalon ti tabako. Saanda laeng a napanawan bayat ti nagdakkel a panagdur-as ti industriya, nailumlomda pay iti utang.
Nabayagen a kiddaw dagiti mannalon ti P128/kilo a presyo ti tabako a Virginia. Kasilpo daytoy a kiddaw ti pannakawaswas koma ti klasipikasyon. Para kanyada, ti nasao a presyo ti nainkalintegan a kasupapat ti bannog ken gastosda a mangpatanor ti produkto. Ngem napateg a masilpo daytoy ti pannakaikkat ti klasipikasyon nga isu ti kangrunaan a maararamat tapno switeken isuda dagiti aggatgatang ti produkto.
Ti saludsod, kabaelan kadi ti kompanya daytoy a kiddaw? Adda kadi ti mabalin nga aramiden nga addang ti gobyerno tapno maipaay daytoy? Ti sungbat iti dua a saludsod ket – “wen, kabaelan ti kompanya ken adda ti dakkel nga akemen ti gobyerno iti pananggun-od daytoy.”
Ti agdama, ti Philip Morris Fortune Tobacco Corporation (PMFTC) ti kangatoan ti panaggatang ti tabako. Manipud idi 2016 inggana itatta a tawen, adda dagiti nakapaglako iti presyo a P103/kilo para iti grado nga ‘AA’. Iti bangir ti daytoy a presyo, dakkel latta ti gidyat ti ganansya ti kompanya kas immununan a natalantan iti ngato.
Malaksid ti kabaelan nga ipakpakita ti ganansya ti PMFTC, nakalatlattak a laklakaen dagiti kompanya ti tabako tayo ditoy pagilian. Segun ti mismo rekord ti National Tobacco Administration (NTA), manipud 2012 inggana 2015, nagimport dagiti kompanya ti saan a naiproseso a tabako nga addaan abereyds a presyo nga P161/kilo. Bayat a dumanon laeng ti P69/kilo ti panagalada kadagiti mannalon iti kapada a panawen.
Iti kabuklan, nagtultuloy a nagpababa ti abereyds a presyo ti tabako, partikular ti Virginia a kangrunaan a produkto ti rehiyon. Manipud P93 idi 2015, nagbalin dayot a P89 iti simmaruno a tawen ken P83 idi 2017. Isunga saan a nakaskasdaaw a nagpukaw ti agarup P5,500 ti ganansya ti mannalon idi 2015-2016 kumpara ti 2015-2016 cropping years, basar mismo ti NTA.
Makita pay ti nakababba a panaggatangda ti produkto nu dakamaten tayo mismo ti ususaren ti NTA a pormula ti panagkwenta ti mapatta-patta a maganansya manipud iti tunggal ektarya. Idi 2015 ken 2016, nainotar ti ahensya a ti kabuklan a balor ti napartuat a tabako ket P1.78 ken 1.57 bilyon. Ngem nu makwenta daytoy basar ti pormula ti NTA, rumbeng a P1.92 ken 1.71 bilyon koma ti pagbalinanna. Kayat na saoen, adaddu a bilang ti napartuat a tabako ket nagatang iti nababbaba ngem iti rumbeng koma a presyona.
Iti laksid ti dakkel nga itultulong dagiti mannalon ti tabako iti kabuklan nga ekonomiya ti pagilian, trinaydor pay laeng daytoy ti NTA ken National Federation of Tobacco Farmers Association and Cooperatives (NAFTAC).
Palimed nga insayangkat dagitoy ti negosasyon kadagiti kompanya idi Setyembre 2017. Inlastog pay dagiti mangidadaulo a da NTA Administrator Robert Seares, Sr. ken NAFTAC President Mario Cabasal a maragsakan kano dagiti mannalon iti P1-3 a nainayon iti floor price ti tabako.
Saan a tinakderan ti NTA ken NAFTAC ti P16 a nayon a nakuntar ken nagnunumungan dagiti mannalon a nakipaset ti tungtungan sakbay ti nasao a negosasyon. Indinto pay nabababan daytoy na amirisen, agbalin lang a P272 ti inaldaw a pastrek ni mannalon nu mabilang ti uppat a bulan a kasapulan tapno mapatanor ti produkto.
Siasino ti agbenbenepisyo iti tabako? Iti agdama nalawag a saan a dagiti mannalon ti tabako. Nalawag a ti nabayagen nga agnumnumar ket ti gobierno, dagiti politiko ken kompanya. Adu ti benepisyo a naipaay kanyada a nagtaud iti ling-et ken sakripisyo ti mannalon a binaybay-anda.
Napapanawen nga ipaayda met ti nainkalintegan a benepisyo kanyada. Saan laeng a simple a responsibilidad dagiti agturturay a pasayaaten ti kabibiagda. Daytoy ket utangda iti tunggal pamilya ti mannalon a nangipaay ti binilyon-bilyon a buwis ken bingay dagiti lokal a gobierno. # nordis.net


text:
CAMP BGEN OSCAR M FLORENDO – Maysa a summit meeting ti inangay ti liderato ti Police Regional Office ditoy idi Abril 11 a tinabunuan amin dagiti hepe ti polis iti rehion tapno masigurado ti pannakaisayangkat ti natalged ken nadalus nga eleksion inton Mayo 9, 2016.
Kinuna ni Region 1 Police Director Chief Supt. Ericson T. Velasquez nga inangayna ti nasao a summit tapno personal nga agkikita dagiti COPs ken maipaay kadakuada dagiti napateg nga impormasion ken pagbatayan ti operasion nga ipatungpal ti amin a kapolisan ti PRO1 tapno masaluadan ti nasional ken lokal nga eleksion.
Kinuna met ni Deputy Regional Director for Operations Police Senior Supt. Reynaldo G. Biay nga impresentar dagiti hepe ti polis dagiti masirmatada a pagpeggadan, plano ti deployment ken contingency iti responsibilidadda a lugar a pakairamanan ti mobilisasion dagiti force multipliers.
Napagpapatangan pay bayat ti summit dagiti preparasion ti seguridad kas iti pannakaibiahe, pannakaideliber ken retrieval iti vote counting machine ken dadduma pay a paraphernalia.
Kanaig daytoy, imbilin ni Velasquez kadagiti COP ti panangmentenerda iti nangato a level ti presensia dagiti polis ken panangipasiguradoda iti nainget a superbision iti las-ud ti lugar ti responsibilidadda.
Inyunay-unayna pay ti panangipaay iti dekalidad a panangidaulo ken nasinged a koordinasion kadagiti election supervisors ken board of election inspectors.
“Simple ken nalawag ti pammilin kadakami iti PNP: ti panangkita a natalna ken naurnos ti eleksion,” kinuna ni Velasquez.
Indagadagna kadagiti COPs ti panagtalinaedda nga awan ti manmanokenda iti politika, ti nainsiriban a panagbutosda ken bay-anda ti politika iti ima dagiti politiko.
“Move forward with greater resolve and efficiency and prove to the people we serve that we are committed to protect their votes and their rights to suffrage,” Velasquez said.#


text:
Nakakaalinggaget ken makasidduker ti napagteng iti maysa a nalapsat a balasang nga innaga nan ti polisia a ni Jemima Kezia Mata Andres, edad 19, taga-Currimao, Ilocos Norte ket estudiante iti Mariano Marcos State University, Batac City main campus. Nasarakan ti bangkayna a naiwalang ti igid iti national highway idiay Brgy. San Cristobal, Sarrat, Ilocos Norte idi bigat iti Martes, Agosto 4, 2015. Adda maysa a tama iti paltog ti akin kannawan a paset iti ulona. Maysa a kaso iti murder ti nasa-o nga insidente. Maatap a ti maipagarup a nobiona ti akin-aramid iti krimen ta isu ti naudi a kinadduana a naglugan ti puraw a Montero SUV karabian iti pammapatay. Nagtiponen ti pwersa ti polis ken NBI agents a mangan-anop ti suspek. Hustisia ti kalikaguman ti pamiliana.
Nakaskas-ang a panunoten a maysa manen nga agtutubo ti nasapa a nairisang ti biagna babaen ti nadamsak nga ipapatay. Gagangay ti agkabannuag nga adu dagiti napintas nga arapaapna iti biag babaen ti edukasyon. Agturposton koman ti kolehio ti nasa-o a biktima. Ngem nakiltay amin nga arapaapna gapu ti napait a trahedia.
Umarngi daytoy a kaso ti panakapapatay itay nabiit ni balasitang Dona Mae Doña a taga-Brgy. Casili, Laoag City. Natatek ti bangkong ti bagi iti biktima idi masarakan da ti bangkayna dita Talingaan sand dune. Aggingga ita, saan pay nasolbar ti kaso iti laksid a nangidiaya ti pamiliana ti P100,000 a gunggona para ti ania a maited nga inpormasion a mangitudo ti kinata-o iti kriminal nga akin-aramid ti nasa-o a pammapatay. Iyik-ikis ti pamiliana ti hustisia
Pammalagip kadagiti nagannak: Bantayan yo a nalaing dagiti annakyo. No kasapulan iti nainget a disiplina, ipakatyo para ti pagsayaatanda met laeng. Iliklikyo ida ti dakes a bisio, panaginom ti serbesa, panagsigarilyo, panagballog ken panakibarkada ti uray asinno ditan a polano wenno polana. Ti nasken ket mapagturposyo ida ti kolehio tapno naraniagto ti masakbayanda iti biag.#


text:
Wednesday, March 22, 2017
MR. & MS. CNCS 2017 CORONATION RITES, NAANGAY
Cabugao, Ilocos Sur – Naangay ti Coronation Rites ti Mr. & Ms. Cabugao North Central School (CNCS) 2017 iti malem ti Marso 21, 2017 iti Cabugao Cultural and Sports Complex, Brgy. Rizal, Cabugao, Ilocos Sur babaen iti Tema: “CNCS Sustains Continuous Improvement Through Partnership”.
Linuktan ni Mr. Nereo Lopez, PTA President ti programa ket kimmablaaw para iti amin a nakipaset kadaytoy nga aktibidad ken dagiti opisiales ti Gobierno Munisipal a kankanayon a ka-danggay dagiti dadaulo ti eskuela ken nagannak iti aniaman a gannuat a para iti pagsayaatan dagiti agad-adal.
Daytoy nga aktibidad ket kulminasion ti Popularity Contest nga inangay ti nasao a pagadalan a nagbuligan dagiti mangisursuro ken nagannak/agay-aywan ti ubbing.
Insaad da Vice Mayor DJ Savellano ken ni Dr. Consesa T. Rumias, Public Schools District Supervisor ti korona da Mr. & Ms. CNCS 2017 nga isuda Miss CNCS 2017 Leah Jean 1st ken ni Mr. CNCS 2016 Alden 1st.
Nangipaay ti Mensahe ni Vice Mayor DJ Savellano.
Naiballaet a naipabuya dagiti Intermission Numbers ken Tribute to the Royal Court nga impaay dagiti agad-adal iti Grade Level kabayatan ti pannakaited ti Sash, Coronet, Trophy ken Corsage dagiti agparis a Prinsipe ken Prinsesa iti 1st agingga iti 6th babaen kadagiti napusgan a mangiyawat.
Kasta metten ti pannakaited iti Sashes ken Corsage kadagiti agasmang a Prinsesa ken Prinsipe manipud 7th Place agingga iti 20th Place babaen kadagiti natudingan a mangited kadagitoy.
ken ni
Nagsarita met ni Dr. Consesa T. Rumias, Public Schools District Supervisor a nagatendar iti Coronation Rites.
Iti pannakaserra ti Programa, nagyaman ni Mrs. Estrelita M. Siruno, Principal II, CNCS iti amin a timmabuno ken adda akemna iti panagballigi daytoy nga okasion iti pagadalanda.
Nagatendar iti Coronation Rites da SBM Vicky S. Serna; SBM Atty. Randy Baniaga G. Kinaud; ABC President Thaddeus U. Soller; SBM Jayhan Charisma Alcid-Tan; Mrs. Estrellita M. Siruno, Principal II, CNCS; Ret. District Supervisors Rudy S. Vallejo ken ni Remigio Sunico; Cabugao OIC Fire Marshal Elmer C. Acapuyan; MLGO Officer Constancia L. Quinola; SB Secretary Maxfel S. Suboc; Dr. Remedios Navarro; Mrs. Rosario Corazon Abara; Mrs. Estrellita Siruno; Ex-PTA President Armando Azcueta ken ni Ret. Teacher Mrs. Dinia S. Azcueta; Dr. Ruel Sunio; Dr. Ivy C. Bello; Dr. Artemio Seatriz; Mrs. Lorna D. Salom ken dadduma pay a naawis a Bisita.
Nagpaay nga Emcee da Mrs. May Joy S. Ranches; Mrs. Agnes S. Balisacan ken ni Mr. Nemesio R. Soller. # (Web In-Action)
Posted by Bayan ng Cabugao, Ilocos Sur at 2:31 PM
Subscribe to: Post Comments (Atom)


text:
CANDON CITY – Kinamat ti maysa a kagawad ken dagiti annak daytoy a mapapati a nagtagipaltog ti kapitan iti barangay Villarica ditoy siudad.
Nagpulong iti polis ni Barangay Kapitan Francisco Tu y Gabor a prinobokar ken kinamat ni Barangay Kagawad Antonio Gabor, ken dagiti anakna a da Geoffrey, Edison ken Sonny. Mapapati nga adda paltog dagiti suspetsa.
Segun iti inisial nga inbestigasion, kinomprontar ti kapitan dagiti menor de edad nga agsusugal iti cara y cruz iti sango ti Day Care Center.
Binagbagaan ti kapitan ti grupo ngem maysa ti mapapati nga immingar. Bimmallaet ni Sonny Boy Gabor ket nagbinnarada iti kapitan.
Immasideg ni Geoffrey, maysa a tanod, ket mapapati a kinunana: “Sige banatanyo!”
Nagtaray ti kapitan iti balay ni Kagawad Demetria Ramos sa iti pagtaengan ni Kagawad Victor Galapate ngem kinamat dagiti suspetsa sada impukkaw a rummuar ti kapitan.
Nupay kasta, inanawa ida ni Kagawad Galapate. (Danny Antalan)


text:
NARVACAN, Ilocos Sur – Uppat nga ay-ayam a kanion a maaw-awagan iti “boga” ti kinumpiska dagiti polis kas paset ti kampaniada maikontra iti illegal a paputok iti masungad a Paskua.
Tinarayan dagiti di nabigbig a menor de edad dagiti boga idi nakitada dagiti polis nga umasideg iti yanda idi agarup 8:00 ti rabii ti Disiembre 4.
Nakangeg dagiti polis iti kanalbuong bayat ti panagpatroliada iti Barangay Bulanos iti dayta nga oras ket idi immasidegda, nakitada ti uppat a menor de edad a nagtaray nga immadayo.
Impan dagiti polis dagiti boga iti police station para iti umisu a disposision.#


text:
CANDON CITY – Kinuna ti health officer ditoy siudad a nangisayangkat ti Task Force A(H1N1) iti seminar kadagiti nadumaduma a barangay ditoy tapno maadalan dagiti agnaed mainaig iti daytoy a sakit.
Kinuna ni Dr. Narciso Ramos, city health officer ditoy, a makalawas a nangisayangkatda iti dissemination, information, education and counselling (IEC) ken nangiwayat iti sistema ti panagmonitor iti A(H1N1) tapno maliklikan daytoy a sakit.
Kinuna ni Ramos a naseminaren dagiti kameng ti task force iti barangay level tapno isuda ti kangrunaan a ramay iti daytoy a gannuat ken makikammayyet iti Barangay Health Emergency Response Team (BHERT).
Ti Task Force AH1N1 ket binukel dagiti doktor manipud iti CHO, DOH region, ken health personnel babaen ti panangidaulo ni Dr. Osias Diasen, committee chair on health iti Candon City Council.#


text:
Salaysay ni Jose Edwin S. Sajonia
DUA TI KADADAKSAN a pakabuklan ti kinadakes ditoy lubong, segun iti maysa a nalatak a pilosopo: “gura” ken “kinakurapay”. Uray ungpotem a basaen ti Nasantuan a Kasuratan ket dagitoy dagiti kangrunaan a makaigapu a nangiremrem ken nangikalang kadagiti immuna a kaputotan ti tao/henerasion: kalatakan ti panangpatay ni Cain ken ni Abel a kabsatna!
Dagiti naglatak a kabusor ti ayat
1. Osama Bin Laden – Nagtaud isuna iti bilionario a pamilia iti Saudi Arabia. Maysa a Yemeni. Adu a kurso ti inadalna. Nasaksianna ti pannakailidding ti kapulianna a Muslim iti Middle East ken iti napasamak a nadara a gubat idiay Lebanon! Pinabasolna dagiti Kano ken Israeli a nangduprak kadagiti pasdek dayta a nasion a nakairissingan ti adu a biag dagiti kadaraanna!
Gapu iti napalaus a gurana ket insaknapna ti Al-Qaeda nga organisasion a nabansagan a “terror” iti Middle East countries sa nagramaram iti Europa, Asia maigapu iti naruay a gamatna. Grabe ti panagbanat dagitoy ta alegasion a nakaam-ames dagiti parnuayenda a pananggudas iti biag iti ummong ti tao a pakairamanan dagiti inosente a sibilian kas iti panagbomba, panagmasaker, panag-hostage ken iti panag-hijack!
Kadamsakan pay laeng iti pakasaritaan ti lubong iti panang-hijack-da iti uppat nga eroplano a nangdugpak iti Twin Towers ti World Trade Center ti Amerika a nakaipatlian ti rinibu a biag dagiti Amerikano!
No saanna koma a pinalaluan ti gimmurgura, saan koma a napasamak dagitoy. Nupay kasta, bimmales met ni Kano ket insayankatna ti panangpadsona ken ni Osama Bin Laden idiay Abbotabad, Pakistan!
2. Saddam Hussein – Maysa a “self-made” man ni Saddam ket gapu iti wido ken turedna, in-inut a nagpangato agingga a nagbalin a pangulo ti pagilian ti Iraq. Gapu ta dina kayat nga ibbatan ti iggemna a turay, kinalatak ken nam-ay iti biag, nagabuso iti panagtakemna. Gimmurgura dagiti kailianna ket napasamak ti nadara a gerra sibil iti uneg ti pagilianna. Gapu iti gura ken ungetna ket kayatna nga ikisap dagiti kabusorna babaen iti nuklear nga armas wenno makasabidong a gas – pinadasda ket naustel ti adu a sibilian a mangkonkontra kenkuana!
Gapu iti internasional a panangkondenar ket dinusada ti gobiernona babaen iti economic embargo manipud iti Nagkaykaysa a Nasion (United Nations). Dina inggingina ngem dimteng ti pannakaipasulina ket natiliw isuna. Nausig isuna babaen iti War Crime Tribunal ti pagilian ti Iraq. Gapu iti kadagsen ti basolna ket nabitay babaen iti pannakaibitinna! Adda sayangguseng a kaykayatna koma ti ma-firing squad ta nadaydayaw ngem awan ti nangkanunong iti maudi a kiddawna. Gapu iti nakaro a panagabusona ket nagballatek met la kenkuana ti babakna!
3. Col. Moammar Gaddafi – Maysa a Bedouin, agpaspastor iti ayup iti disierto – dina imbain daytoy iti panagdakkelna. Adda siribna isu a nakasisip iti adal ken padas a nangital-o iti kinataona. Idi madanonna ti pantok ti pagduyosanna, indauluanna ti panagalsa maikontra iti turay ni King Idris ti Libya. Isu ti naipangruna iti grupoda a coup plotters! Idi nagbalinen a naan-anay a pangulo, binaliwanna ti sistema ti pannakaidaulo dagiti kailianna babaen iti Third Universal Theory a makunkuna. Sentralisado ti pannakakontrol ti turay ken pannakagamulo ti sanikua ti estado.
Gapu iti pannakabartekna iti bileg ta 42 a tawen nga iniggamanna ti rienda ti turay, nagabuso ken kinaritna ti sangalubongan nga ekker ti demokrasia a nasnasion a di mangkampiar kenkuana. Kasla awanen ti makaanawa kaniana. Gapu iti gurgurana kadagiti tao a “Hudio” wenno masasao a Semitic Race – inrurumenna dagita a puli iti pagilianna. Napasamak ti nadara a civil war ken kinampiaran ti NATO ti Transitional National Council a nangbukel iti lumablaban a grupo.
Babaen iti sopistikado nga armas ti Britania, naaramid ti aerial strike ket naparalisa ti konboyna nga aglibas koma manipud iti kabesera ti Libya. Natiliw ni Col. Gaddafi ket nainsulto ta nagtaud iti minoridad a puli iti pagilianna ti nangpapatay kenkuana agraman ti anakna a lalaki ken iti makanawanna nga opisial ti gobiernona.
Dagitoy ket napasamak maigapu iti gura ken kinakurapay! Adu ti nairamraman! Dakkel a kontrobersia ti pinataudna. No ar-arigen, dinegdeganna ti panagkokontra dagiti nadumaduma a puli iti lubong – banag a saan nga ipalubos a mapasamak ti United Nations ken dagiti demokratiko a dadakkel a nasion a pakaibilangan ti Estado ti Amerika a mapasamak.
Ditay koma tultuladen daytoy. Tumulongtayo ketdi a mangpakappia ti lubongtayo babaen iti panangmantenertayo iti rikna iti ayat iti bagi, aglawlaw, pada a tao ken iti Namarsua. Agbalintayo koma nga instrumento iti kappia, ayat ken progreso – saan a kinapanglaw! #


text:
CANDON CITY – Tallo nga out-of-school youth ti natiliwan a nagtakaw iti water pump pakairamanan ti linia ti koriente iti maysa a pagadalan ditoy.
Natiliwan da Arby, James, ken Elmo (parbo a nagan), agpapadada nga agtawen iti 16, ken residente iti barangay Paypayad, ditoy siudad a nagtakaw iti bomba ti danum ni Jaime Santiago, 51, ken residente iti nasao met laeng a lugar.
Kas maibasar iti blotter ti polis, naduktalan ti biktima a napukaw ti water pumpna a nga imbatina iti kataltalonan ngem maysa a managan Melecio Viernes ti mapapati a nakakita iti dua kadagiti suspek iti nakapukawan ti bomba ti danum.
Nupay naglibak ti maysa, nagpudno dagiti dua idi kinumpronta ida ti biktima.
Nasarakan dagiti dadduma paset ti water pump iti maysa a nagpanawan a balay.
Naipaima dagiti tallo a suspek iti DSWD para iti naan-anay nga aksion.#


text:
Manipud iti Wikipedia, ti nawaya nga ensiklopedia
Nagsasabtan: {{{1}}}
Dagiti sumaganad a plantilia ket dagiti "plantilia" ti {{
Coord}}. Ti panangisina kadagitoy ket mangpabassit ti adu ti kasakbayan a panagpadakkel ti kadakkel ti {{ Coord}}. Dagitoy ket nasken a saan a dagus a maisayangkat.
nagan
annong
{{
Coord/display/inline}}
nailinia nga agiparang kagiti nagsasabtan
{{
Coord/display/inline,title}}
nailinia nga agiparang kagiti nagsasabtan ken iti ngato ti artikulo
{{
Coord/display/title}}
agiparang kadagiti nagsasabtan iti ngato ti arkulo (kadawyan nga iti kanawan ti titulo ti artikulo)
{{
Coord/link}}
agpataud kadagiti mikropormat ken silpo iti GeoHack
{{
Coord/input/dec}}
agbasa kadagiti nagsasabtan iti desimal a grado {{coord|12|-12}}
{{
Coord/input/d}}
agbasa kadagiti nagsasabtan iti desimal a grado nga adda dagiti letra ti turong {{coord|12|N|12|W}}
{{
Coord/input/dm}}
agbasa kadagiti nagsasabtan kadagiti pormat iti grado/minuto {{coord|12|12|N|12|12|W}}
{{
Coord/input/dms}}
agbasa kadagiti nagsasabtan kadagiti pormat iti grado/minuto/segundo {{coord|12|12|12|N|12|12|12|W}}
{{
Coord/input/ERROR}}
agpataud ti mensahe ti biddut no ti maikabil ket saan a maipada iti aniaman kadagiti pormat dita ngato
{{
Coord/input/error2}}
agpataud iti mensahe ti biddut para kadagiti panagkita iti sakop ken dagiti dadduma pay
{{
Coord/input/nolat}}
agpataud iti mensahe ti biddut para iti napukaw a latitud
{{
Coord/negzeropad}}
ikkanna ti positibo a numero iti maipasurot a sero ti positibo aginggana no daytoy ket maipada ti presision ti negatibo a numero
{{
Coord/prec dec}}
agpili iti pormat para iti pagbaliwen dagiti desimal a grado, a naibatay iti presision kadagiti naikabil
− no adda, dagiti sabali a nagan daytoy a plantilia a mabalin a mausar Dagiti baw-ing


text:
Kredo dagiti Apostol
Ti Kredo dagiti Apostol (Latin: Symbolum Apostolorum wenno Symbolum Apostolicum) wenno naititulo pay iti Simbolo dagiti Apostol ket inususar dagiti kinauna a Kristiano a pagkararag ken pinagiparang ti pammati da.[1]Inususar daytoy kadagiti adu a sabsabali a pammati iti kina Kristiano.
Ti titulo a Symbolum Apostolicum (Simbolo wenno Kredo dagiti Apostol) ket immuna a nagparang iti surat a manipud idiay Milan (naggapu ngata kenni Ambrose) kenni Papa Siricus idi 390. A ti kinunana "Baybayam nga ikkan da dagiti pammadayaw iti Kredo dagiti Apostol, a ti simbaan ti Roma ket kanayon da a priniserba ken dinaldalusan".[2][3]Ti addaan idi ket saan nga kasta itan ti am-ammo a Kredo dagiti Apostol ngem basbsasit ti naibaga a pammati, saan a naikabil idi ti sarita a "A Namarsua iti Langit ken Daga", daytoy a sarita ket naikabil ngata laeng idi maikapito a siglo.[4]
Ti Kredo dagiti Apostol ket napanaganan a pakararag dagiti Ilokano iti Mamatiak (Ingles:I believe) ken maysa pay kadagiti linaon a kararag ti libro a na-tituli iti Doctrina Cristiana en la Lengua Española e Yloca nga ipinatarus ni Padre Francisco Lopez ken tinulungan ni Pedro Bukaneg iti Ilokano a naisurat iti baybayin. Naipablaak daytoy a libro idi 1621 inus-usar dagiti Kastila ti pinagisursuruda iti Katekismo iti Kailokuan.
Mamatiak
Mamatiak iti Dios Ama nga Mannakabalin-Amin
A Namarsua iti Langit ken Daga.
Mamatiak met ken Jesucristo
A Bugbugtong nga Anakna ken Apotayo
A timmao iti aramid ti Espiritu Santo
inyanak ni Santa Maria Birhen
Nagtutuok iti panagturay ni Poncio Pilato
Nailansa iti krus, natay ken naitanem
Immulog iti yan dagiti natay
Nagungar iti maikatlo nga aldaw,
Immuli sadi langit
Ket situtugaw iti makannawan
Ti Dios Ama a Manakabalin-Amin.
Aggapunto sadiay nga umay mangukom
Kadagiti sibibiag ken kadagiti natay.
Mamatiak met iti Espiritu Santo.
Patiek met ti Santa Iglesia Katolika
Ti panagririnnanud ti Sasantos
Ti Pannakapakawan dagiti basbaso
ken addanto met panagungar ti bagi
Ken biag nga agnanayon.
Amen.
Dagiti nagibasaran[urnosen | urnosen ti taudan]
- ^ (The American Heritage Dictionary of the English Language).
- ^ St. Ambrose iti Milan. "St. Ambrose of Milan, Letter 42:5". Tertullian.org.
- ^ Kredo dagiti Apostol iti Diktionaryo iti Oxford a Simbaan iti Kristiano (Oxford University Press 2005, ISBN 978-0-19-280290-3), p. 90
- ^ Gardiner Mumford Day,The Apostles' Creed: an interpretation for today (Scribner, 1963), p. 33


text:
by Tereso Ugalino
(On behalf of Steering Committee)
1. Ania kadi daytoy Hawaii 2018 - MOGR?
Ti Hawaii 2018 - MOGR ket plano nga pinagkikita ken pinagi-inniliw didiay Honolulu, Hawaii ti amin nga Magsingalenos nga agnaed ti naduma-duma nga suli ti lubong.
Daytoy ti maikadua nga MOGR - ti immuna nga MOGR ket idi 2015 didiay Las Vegas. Gapu ta inorganisa tayo ti MOGR nga independente kadagit agdama nga asosasyon ti taga-Magsingal ditoy America, Canada ken dadduma nga paset ti lubong, ti MOGR ket saan nga associated kadagitoy nga asosasyon, eg, Canadian Magsingal Association (CMA), Magsingal Organization of America (MOA), Magsingal Association of America (MAA), Magsingal Association of Northern California (MANC), Magsingal Association of Maui (MAM), ken ti Magsingal Association of Hawaii (MAH).
Ket gapu ken daytoy, awan pay ti pormal nga organisasyon nga nai-rehistro para ti MOGR. Isu nga dagiti agdama nga mangidadauluan ti daytoy nga gandat tayo ket volunteers laeng apo. No matultuloy ti plano ket adda met ayat dagitoy miembro ti Steering Committee nga ma-organisa ti MOGR kas maysa nga legal entity.
2. Kaano daytoy nga event ken sadino ti paka-aramidan na?
Into no June 22-24, 2018 diay Honolulu, Hawaii, USA (Pacific Beach Hotel Waikiki). Visit here for more info.
3. Sino ti agdama nga mangidadauluan ti MOGR?
Ti agdama nga Steering Committee ti MOGR ket idadauluan dagitay naayat nga kailian tayo ti naduma-duma nga paset ti lubong. Dagitoy ti nanumo nga kakailian yo nga mangiturturong ken daytoy nga pasken tayo:


text:
Kolum ni Danny Antalan
(Umuna a paset)
Kadatayo nga Ilocano, no adda biddut nga inaramid dagiti ubbingtayo, bauten ni Amang ti ubet dagitoy nga ubbing kas paset iti panangdisiplina kaniana tapno dinanton ul-uliten.
Rumbeng laeng kadi ngarud ti panangbaut ni Presidente Benigno Noynoy Aquino III kadagiti ubbingna a sekretario ti gabinetena ta masansan metten ti pannakairaman ti naganda kadagiti kunniber, kinapalpak ken panagkusit.
Kabayatanna a makunkuna a nalinteg ti dalan a turturongen ti presidente ti Pilipinas ngem adda met sabali ken bakkug a dalan ti pagdaldalanan dagitoy sumagmamano a gabinete. Resulta, maad-addaan ket ngarud ti siit dagiti dalan a pagpagnaan ti presidente. Ti rigatna, saan a makaarangkada ti pannagna ti mangidadaulo ta guyguyoden met ti kontrobersia dagiti ubbingna ti nadalus iti korupsion a naganna.
Mayat koman ti turong ti pagilian no di koma iti kontrobersial a nagan dagitoy a mangbukbukel iti administrasionna.
Ni Health Secretary Enrique Ona. Adda ita iti indefinite leave gapu iti isyo maipanggep iti panaggatang ti DOH iti agas para iti pneumonia iti pondo nga agarup iti P833 a million. Nagbalin a kontrobersial ti kaso ni Ona gapu iti pananggatangna iti PCV 10 a vaccine para pneumonia imbes nga iti PCV 13 a makunkuna a cost-effective. Ti dakesna, agpapan kadagitoy a gundaway, di met ammo no ania ti gasat ni Secretary Ona—nga isu met ti pakaigapgapuan ti demoralization dagiti empleado ti DOH ken panakaapekto kadagiti sumagmamano a serbisio iti nasao nga ahensia.
Department of Budget and Management Secretary Butch Abad ti maysa ngatan kadagiti kakontrobersialan a kameng ti gabinete ni Presidente Aquino. Nagad-adu a nagdalanannan nga isyo a pakairamanan ti Disbursement Acceleration Program wenno DAP ken ti alokasion dagiti pondo ti gobierno iti nadumaduma a proyekto. Nupay ni Sekretario Abad ti maysa a kapatgan a kameng ti gabinete ni PNoy, isu met laeng nga isu ti maysa a kabaraan ita. Mapan iti maysa nga unibersidad ket bansagenda ti kamatis wenno piltikenda ket kasla maysa lattan a normal a pasamak kenkuana. Awan ti imbestigasion kenkuana ta napigsa ket ngarud iti Malacanang ngem ketdi kanayon latta a maipilot-pilot ti naganna ti nadumaduma a kontrobersia.
Philippine National Police General Alan Purisima. Maysa nga Ilokano pay met ngem daksanggasat ta nairaman met ti naganna iti administrasion ni Presidente Aquino a maysa kadagiti nagpabaknang kabayatan ti panangiriendana iti kapulisan ti pagilian. Kabayatanna nga agsasaruno dagiti mapaspasamak a kriminalidad iti umili, makumikom met ti Heneral a mangsungsungbat kadagiti problema iti imbestigasion ti kasona a nalimed a kinabaknang ken panagkusit.
Pakairamanan kadagiti kontrobersial a maitudtudo a sanikuana ti sangapulo nga ektaria idiay Talisay, Batangas, ti nalawa ken napintas a sanikua idiay San Leonardo, Nueva Ecija, condominium units iti Belagio, Makati ken ti dakkel a porsiento iti panakaala kadagiti nagamar a luglugan.
(Adda tuloyna)


text:
Tuesday, August 4, 2015
LGU KEN TI DPWH, AGTULTULOY NGA AGTINNULONG ITI PANAGDALDALUS
Cabugao, Ilocos Sur –Agtultuloy a makiko-koordinar ti Clean and Green Program Personnel ti Munisipio ti Cabugao iti DPWH District 1, Bantay Office, Ilocos Sur iti pakaseknan ti pannakadalus ken pannakamantener ti Kalsada Nasional ita a Tawen 2015. Segun ken ni Mr. Edgar S. Balangatan, AT, MENRO, nga agtultuloy ita ti koordinasion dagiti nadakamat a grupo iti regular a pannakamantener ti kinadalus ti National Highway iti mabatogan ti Munisipalidad manipud iti Brgy. Sagayaden agingga iti Brgy. Pug-os.
Innayon ni MENRO Balangatan a makikokoordinar-da pay kadagiti Opisiales ti Barangay a mabatogan ti National Highway tapno tumulongda a makipagdalus a parte met iti pannakikaysada iti Clean and Green Program ti Munisipio.
Irugi met ti DPWH Maintenance Section iti Brgy. Pug-os (Near Bimmeclat Bridge) ket makisinnabatda nga agdalus iti agsumbangir ti kalsada agraman dagiti rangtay a masakupan ti Kalsada Nasional. Tumultulong pay dagiti kameng ti DPWH Maintenance Group a makipagdalus kadagiti arubayan dagiti dadduma a pasilidad ti Gobierno kas iti Judiciary no makiddaw ti itutulongda.
Innayon ni Mr. Balangatan a linawas a wanasenda ti stretch ti Brgy. Sagayaden - Brgy. Pug-os a dalusan ken bunagen ti dadduma pay a ruot iti kalsada ken monitorenda met iti panagdakkel ti ruot ket apaman a mabalinda a dalusan manen ket ditoyen nga ag-grass cutter-da.
Daytoy a koordinasionda iti DPWH ket agtultuloy a mangpasayaat iti buya ti Kalsada Nasional a mayataday pay iti pannakaipromot ti Turismo iti ili. # (Web In-Action)
Innayon ni MENRO Balangatan a makikokoordinar-da pay kadagiti Opisiales ti Barangay a mabatogan ti National Highway tapno tumulongda a makipagdalus a parte met iti pannakikaysada iti Clean and Green Program ti Munisipio.
Irugi met ti DPWH Maintenance Section iti Brgy. Pug-os (Near Bimmeclat Bridge) ket makisinnabatda nga agdalus iti agsumbangir ti kalsada agraman dagiti rangtay a masakupan ti Kalsada Nasional. Tumultulong pay dagiti kameng ti DPWH Maintenance Group a makipagdalus kadagiti arubayan dagiti dadduma a pasilidad ti Gobierno kas iti Judiciary no makiddaw ti itutulongda.
Innayon ni Mr. Balangatan a linawas a wanasenda ti stretch ti Brgy. Sagayaden - Brgy. Pug-os a dalusan ken bunagen ti dadduma pay a ruot iti kalsada ken monitorenda met iti panagdakkel ti ruot ket apaman a mabalinda a dalusan manen ket ditoyen nga ag-grass cutter-da.
Daytoy a koordinasionda iti DPWH ket agtultuloy a mangpasayaat iti buya ti Kalsada Nasional a mayataday pay iti pannakaipromot ti Turismo iti ili. # (Web In-Action)
Posted by Bayan ng Cabugao, Ilocos Sur at 2:29 PM
Subscribe to: Post Comments (Atom)


text:
Panagipatarus
Ti panagipatarus ket isu ti komunikasion iti kaibuksilan ti testo iti pagsasao a taudan ti pagsasao babaen ti maysa a kapada ti testo ti pagsasao a puntaan.[1] Bayat a ti panagbarubasa ket saan a madudua a nasapsap ngem ti panagsurat, ti panangipatarus ket nangrugi laeng kalapsan ti panagparang ti naisurat a literatura; adda dagiti bassit a pannakaipatarus iti Sumerio nga Epiko ni Gilgamesh (ca. 2000 BCE) kadagiti pagsasao ti Abagatan a laud nga Asia idi maikadua a milenio BCE.[2]
Dagiti nota[urnosen | urnosen ti taudan]
- ^ Ti Oxford Kakuyog ti Pagsasao nga Inggles, Namit Bhatia, ed., 1992, pp. 1,051–54.
- ^ J.M. Cohen, "Panagipatarus", Ensiklopedia Amerikana, 1986, vol. 27, p. 12.
Dagiti nagibasaran[urnosen | urnosen ti taudan]
- Balcerzan, Edward, ed., Pisarze polscy o sztuce przekładu, 1440-1974: Antologia (Polako a mamannnurat iti Arte ti Patarus, 1440-1974: maysa nga Antolohia), Poznań, Wydawnictwo Poznańskie, 1977.
- Bassnett, Susan (1990). Dagiti panagadal ti panagipatarus. London & New York: Routledge. ISBN 0-415-06528-3.
Dagiti silo ti ruar[urnosen | urnosen ti taudan]
Midia a mainaig iti Panagipatarus iti Wikimedia Commons
- Kitaen ti Panagipatarus iti Proyekto ti Nawaya a Direktorio (iti Ingles)


text:
Kalkalpas a tinaming ni Jose “Antokoy” Madriaga ti maudi a “pasientena”, maysa a lakay a naatake gapu iti panagtomarna iti Viagra iti dayta a malem ti Martes. Naginanaanna ti nagdengngeg iti DZPT Manso Radyo.
Madamdama, naipatangatang ti anunsio ti punerariana.
“Kayatyo kadi a naisem dagiti minatayyo? Ipaay ti Sleep Forever Funeral Homes daytoy naisangsangayan a serbisio. Agserbida iti uneg ti 24 nga oras ken uray iti katengngaan ti super typhoon. Nalaka dagiti agkakapintas a lungon a mabalin a pagpilian. Adda pay libre a bingo cards ken baraha a karaman iti funeral package. Ti Sleep Forever Funeral Homes ket kukua ken imatonan ti International Licensed Embalmer a ni Jose” Antokoy” Madriaga.”
Napaisem ni Antokoy a nakangngeg iti anunsio ti punerariana iti DZPT Manso Radyo. Nupay isu ti makinkukua iti puneraria, ad-adda nga isu ti makakaammo a mangasikaso iti amin a bangkay a mabalsamar.
Madi idi ti inana a mangala iti embalming a kurso ket impangtana pay daytoy a dina pagtuloyen nga agbasa ngem apaman a nalpasna ti kursona a Management ken nakapagabrod, inkanayonnan nga intuloy ti “immuna nga ayatna” agingga a nakaala iti internasional a lisensiana. Nagsubli iti ilida a Calungonan idi kanikatlo a tawen tapno ipatakderna iti lugarda ti Sleep Forever Funeral Homes, ti kaunaan a puneraria nga addaan iti crematory center ken addaan iti world class a serbisio.
“Diaske, Disiembre 1 gayamen,” intanabutob ni Antokoy idi mataldiapanna ti dakkel a kalendario iti diding ti opisinana a nayapiring iti morge. Agtawenen iti tallopulo ket lima ngem baro pay. Nupay adda met kupkupikopanna a kinataraki, agtukiad a dagus ti balasang a sabsabongenna no maammuanna ti kinabalsamadorna.
Pagammuan ta kasla nasinit iti aluten ti patongna iti de kutson a tugawna. Kinitana ti wall clock. Apaglabes nga alas kuatro. No agrubuat itan, addanton iti opisina ti COMELEC sakbay ti alas singko.
Ginuyodna ti drawer ti lamisaan ket inruarna ti nasuratannan a Certificate of Candidacy. Idi pay laeng kalkalpas ti piesta dagiti natay a nabukel ti planona a sumrek iti politika. Ta apay ketdin a saan? No kualipikasion met laeng, adayo ti pangitarayanna iti anak ti “aggraduar” a mayor. Aggraduar kunada iti makalpas iti tallo a terminona a politiko. Ita ta malpasen ti termino ti mayor, ti anakna ti iduron daytoy a papili kas mayor ti Calungonan.
Naglibbi ni Antokoy. No husto ti nasagapna a damag, naggapu iti Recto University ti ipangpangas ti anak ti mayor a diplomana isu a PAL wenno palamunin pay laeng agingga ita.
No pundo ti pagsasaritaan, umdas met ngatan ti urnongna a pagkampaniana. Padasennanto pay ti umasideg iti asosasion dagiti lisensiado a balsamador iti pagilian a nakaikappenganna. Maysa pay, awan pakasarsaritaanna iti kinabalsamadorna. No awanan ti natayan, adda tay funeral packagena para kadagiti indigent: iti siete mil kinientos laeng kumpleton ti serbisio. Mabalin pay ti hulugan iti punerariana. Three gives iti uneg ti innem a bulan. Kinapudnona, maysa pay a pinadayawan ti Provincial Social Welfare and Development Office idi napalabas a tawen gapu iti panangipatpatungpalna iti 20% a diskuento iti maustel a senior citizen no la ket adda ipakita ti kabagian daytoy nga ID. Agpaitulod pay iti mummy card, sangabote a kape ken sangalata a biskuit iti minatayan.
Napaisem ni Antokoy iti bangbangir a nakalagip iti dayta nga istratehiana. Uray kaskasano, sinakbayanna daytoy nga itatapogna iti basingkawel ti politika. Napanunotna met ketdi ti makikappeng koma iti partido yantangay eleksion nasional met ita ngem inkeddengna idi agangay ti agtaray kas independiente tapno maliklikan ti panangpiltakda kenkuana a maysa a trapo.
Imparada ni Antokoy ti luganna iti sirok ti narukbos a kayo ti aruo iti sango ti opisina ti COMELEC. Nasdaaw ta kasla napakigtotan a bakes ti langa dagiti nadanonna a tattao nga agaarimutong iti sango ti opisina. Naladawen idi maamirisna a tay Mercedes Benz a karro ti nalugananna ken tay makapaduayya a “Hindi Kita Malilimutan” ti maipatpatayab a sonata manipud iti trompa daytoy.
Sinalbag, ti metten karro iti abay ti puraw a Fortuner ti nalugananna!
Namrayan laengen a kinuti ni Antokoy ti abagana. Saannan a maibabawi pay ti biddutna. Dinagdagusna a pinidut dagiti papelesna ket nagdardarasen a simrek iti opisina ti Comelec tapno isubmitena ti sertipiko ti kandidaturana para mayor ti Calungonan.
(Maituloyto)


text:
SANTA, Ilocos Sur – Dua a residente ditoy nga ili a pakairamanan ti maysa nga ubing ti saan a nakasarabo iti baro a tawen kalpasan a nainbolbar ti naglugananda iti nagsina nga aksidente idi malem ti Disiembre 29 ken 30 a puon ti nakatayanda.
Naideklara a natay iti Metro Vigan Cooperative Hospital a nakaitarayanna ni Jun Jun Gacutan y Rialon, 7, residente iti Barangay San Nicolas, Candon City.
Malaksid ken ni Gacutan, nayospital gapu iti sinagrapda a dunor da Nimas Gacutan y Gadong, 32, naasawaan; Gerald Gacutan y Rialon, 3; Heremy Gacutan ly Rialon, 5’ ken Marife Gacutan y Rialon, 9, agpapada a residente iti nadakamat a barangay.
Segun iti report, idi agarup 3:11 ti malem ti Disiembre 29, agdaldaliasat ti Tricycle Maton a minaneho ni Nimas Gacutan nga agpaabagatan iti national highway a sakup ti Barangay Mabilbila Sur, idi kellaat a nagsardeng ti sarsarunuenna a L300 van gapu iti mapapati a panag-U-turn iti paggasolinaan ti sarsarunuen met daytoy a di nabigbig a lugan.
Kas resulta, nadungpar ti traysikel ti van ket nabaliktad iti tengnga ti kalsada a nakadundunoran dagiti pasahero ti traysikel a pasig nga ubbing.
Intaray dagiti residente ti nadakamat a lugar dagiti biktima iti ospital a nakaideklaraan ni Jun Jun Gacutan nga awanen ti biagna.
Saan a nabigbig ti nagmaneho iti van a naglibas kalpasan ti aksidente.
Kabayatanna, naideklara met a dead on arrival iti Gabriela Silang General Hospital, Vigan City, ni Nova Solomon y Querubin, 42, naasawaan, ken residente iti Barangay Banaoang, Bantay, Ilocos Sur gapu kadagiti nakaro a sugatna kalpasan ti aksidente a napasamak iti national highway a sakup ti Barangay Banaoang, Santa idi agarup 2:45 ti malem ti Disiembre 30.
Naammuan iti inbestigasion dagiti polis nga agpaabagatan ti Honda XRM motorcycle a minaneho ni Solomon ket iti salogan a paset ti Barangay Banaoang Santa, nagpreno daytoy ngem nagkaruskos ti lugan iti kannigid a paset ti kalsada a nakatinnagan ti biktima ken nagsagrapanna iti dundunor iti ulona.
Awan ti helmet ti biktima idi napasamak ti aksidente.
Kabayatanna, dakkel a problema ti nangsarabo iti maysa a residente iti Barangay Comillas South, Cervantes, Ilocos Sur gapu ta nakadungpar iti ubing idi aldaw ti Disiembre 30.
Saanen a naiyabot iti Bessang Pass Memorial Hospital a sibibiag ni Shonlee Dumansi y Gaqui, 4, residente iti Barangay Acupan, Itugon, Benguet gapu kadagiti dunorna iti nadumaduma a paset ti bagina kalpasan a dinungpar ti van a minaneho ni Noel Domoslog y Tirigo, 37, naasawaan, sadiay Cervantes-Mankayan road iti Sitio Tay-ak, Barangay Comillas North Cervantes.
Mapapati a bimmallasiw ti ubing iti kalsada a puon ti nakadungparanna.
Boluntario a simmuko ni Domoslog iti polis ti Cervantes.#


text:
Julián Felipe
Ni Julián Felipe (Enero 28, 1861 – Oktubre 2, 1944), ket isu idi ti kompositor ti musika ti Nailian a Kanta ti Filipinas, ti dati a naam-ammuan iti "Marcha Nacional Magdalo", ken ammo itan a kas ti Lupang Hinirang.[1]
Dagiti linaon
Nasapa a biag[urnosen | urnosen ti taudan]
Ni Julián Felipe ket naipasngay idiay Siudad ti Cavite, Cavite. Ti naruknoy a manursuro ti musika ken kompositor, isu ket indutok babaen ti presidente idi a ni Emilio Aguinaldo a kas Direktor ti Nailian a Banda ti Umuna a Republika ti Filipinas. Isu ket pimmusay idiay Manila idi Oktubre 2, 1944.
Isu ket nagadal idiay publiko nga eskuela ti Cavite ken Binondo, Manila para kadagiti primario nga edukasionna. Idi ubing pay, isu ket nangipakpakita ti kalaingna iti musika. Isu ket nakadal pay nga agtokay iti piano ken organo. Kalpasanna, isu ket nagbalin nga organista Parokia a Simbaan ti San Pedro. Kas maysa nga organista, ni Felipe ket naikkan ti gundaway nga agpalaing ti rangkapna. Kalpasanna isun ket nangsursuraten kadagiti kanta.
Dagiti nasapa nga insursurat ket mairaman ti Moteti el Santesisimo, Sintos y Floras Rogodones, Amorita Danza, ken Reina de Cavite (Pammadayaw para kenni Nuestra Señora de la Soledad de Porta Vaga). Isu ket nakaipasnek met kadagiti managayat ti musika kadagiti naibagbaga a kanta. Urayno isu ket ubing pay laeng, dagiti obrana ket naipadpadan kadagiti nataenganenn a musikero.
Iti pammadayaw kadagiti naisangayan a kontribusionna iti lugar ti musika, isu ket naikkan met kadagiti adu a gunguna ken pammadayaw.
Pannakairaman iti Rebolusion ti Filipinas[urnosen | urnosen ti taudan]
Idi nangrugi ti rebolusion, ni Felipe ket kimmuyog met kadagiti padana a taga-Kabite a nakilablaban kadagiti Kastila. Isuket natiliw ket naibalud idiay Kota San Felipe ti Cavite.
Idi naparuar, isu ket timmipon manen kadagiti tropa ni Emilio Aguinaldo. Isu ket nagsurat kadagiti nasionalistiko a kanta a nangiregget kadagiti kaduana nga agtuloy a makilaban kadagiti Kastila. Adda met monumento ni Felipe a mabirukan idiay Siudad ti Cavite, iiay asideg ti Kolehio San Sebastian – Recoletos de Cavite.
Nailian a kanta[urnosen | urnosen ti taudan]
Dinamag ni Aguinaldo kaniana a mangited ti komposision a matokar iti naipakasaritaan a panangirangarang ti wayawaya ti Filipinas. Ti komposisionna iti 'Marcha Nacional Filipina', ket natokar idi Hunio 12, 1898 idiay ili ni Aguinaldo ti Kawit, ken naampon daytoy a kas ti nailian a kanta ti Filipinas idi Septiembre 5, 1938.
Nasakbayan a biag[urnosen | urnosen ti taudan]
Ni Julián Felipe ken ni asawana a ni Irene Tapia ket adda met uppat nga annakda a babbai ken maysa nga anak a lalaki. Ni Julián Felipe ket pimmusay idi Oktubre 2, 1944, iti edad nga 83.
Dagiti nagibasaran[urnosen | urnosen ti taudan]
- ^ Lim, Josh. "Philippines "Lupang Hinirang" (Beloved Land)". Naala idi 2007-08-02.
Dagiti silpo ti ruar[urnosen | urnosen ti taudan]
Midia a mainaig kenni Julián Felipe iti Wikimedia Commons
- Historia de la Marcha Nacional Filipino Napno a testo ti dokumento nga insurat babaen ni Julián Felipe iti Pakasaritaan ti Nailian a Kanta ti Filipinas.


text:
INCOMMUNICADO
Iti final a pammadso nga agsarak iti kararua ni Bannuar ken ti amana, ni Padre Ili. Agpadada a sumuko iti balikas, ti anak iti bartolina, ti ama iti pannakaisina ti ulona iti bagina tapno salaan dagiti nangkautibo iti lengguahe ti wayawaya. Mapukawda ti engkanto ken poder dagiti sao kadagiti bibigda—ti ama ken ti anak--agingga nga agbanag ti panagungar ti bagi manipud iti tapok ti ngatangata.
Manipud iti estoria ti Dangadang.
Iti maysa a rabii a naimut ti littugaw kadagiti bakras ti Bantay Didaya a nagsarakanta manen kalpasan ti adu bulan a dagiti laeng maar-arakattot a balikas kadagiti bungon ti Marlboro a nalabaga a paggaayatmo nga ammalan no kasta nga engkantaduennaka ti poetika ti rebolusion ket apirasem, iti lulonam kas iti pispismo, dagiti pakabuklan ti wayawaya iti aginaldaw a biag ti ili, daytoy ti kinunam kaniak, tatang: “Maulit-ulit nga awan labas ti pakasaritaan a di mangikankano iti kaaduan.”
Iti adalem ti kinasipnget iti dayta a rabii a ti riaw laeng dagiti mangrabrabii a billit ti kaduata, inladawak dagiti tawen a dita nagkita, siak iti panagbirbirokko kadagiti umno a saludsod, sika iti panagbirbirokmo kadagiti makasair a sungbat kadagiti an-anek-eken ti ili.
Nagubingak iti panaglanganmo iti inaldaw-aldaw ket ni laeng nanang ti adda kadagiti kanito nga agpangpangaduaak.
Ket ita, iti dayta a rabii, binallaagannak: “Ti korona nga itangtanggaya dagiti bayoneta kas kadagiti napipigsa nga igam itatta, saan nga agbayag daytoy ta ti daga a mangsapsappuyot iti daytoy a korona ket alisto laeng nga agrugnay.”
Nangngegko ti kinunam, ket inkabesak ti kada aweng ti sirib a naggapu kenka.
Saan a para kaniak dagitoy, ammok.
Ket iti adalem a sipnget, miniram ti panagreggaay ti daga a mangsapsappuyot kadagiti bayoneta nakaiparabawan ti korona.
Mangrugiak idin nga agsaludsod kadagiti nakain-inaka a bambanag.
Mangrugi metten nga agdanag ni nanang, agdanag para kaniak. Iti maysa nga aldaw, kinunana nga awan iti panunotna, “Bannuar, Bannuar, diakon kayat ti agikali kadagiti libro, kadagiti balikas, kadagiti makadunggiar a testamento dagiti amin nga inhustisia itatta.”
Kinitak laeng ni nanang, minalangaak.
Yaw-awatna idi ti tasa ti kape a tinimplana para kaniak.
Addaak idin iti seminario, ket saan a mailimed kadakami dagiti pasamak.
Maysa a padi ti pinugotanda iti ulo idiay Bakun. Inubonda ti agdardara pay laeng nga ulona iti maysa a natiradan a kayo sada sinalsalaan, kas ritual ti balligi ti kinaranggas ken kinadamsak. Intanemda ti bagina iti narabaw a tanem kalpasan ti panangipabpabuyada iti munisipio.
Maysa a madre ti niramesda nga immuna sada inkali iti narabaw a tanem iti maysa a kabakiran a mangtantannawag kadagiti kataltalonan iti laud.
Maysa pay a seminarista ti inkipasda, dinukotda manipud iti maysa a paggigimongan. Inyadayoda iti ka-Manilaan ket iti nalawa a kabambantayan iti daya, sadiayda nga inkali a sibibiag.
Maysa pay a padi ti sinibbarut dagiti ahente ti rehimen. Nagpukaw a kasla asuk ket agingga ita, di pay nabirokan.
Nakabutbuteng dagidi a panawen.
Adda mata dagiti diding.
Adda lapayag dagiti balay dagiti kaarruba.
Adda bibig dagiti impato a gagayyem.
Ken adda di matawaran a poder dagiti kalsada.
Iti man warnakan wenno iti pagadalan wenno iti telebision, adda sippayot kadagiti sao a maisawang. Maysa nga artista ti nangabalbalay iti sagrado a sao ti Baro a Gimong ket idinto a kunaenna a ti masapul iti panagdur-as ket disiplina, imbagana a bisikleta. Iti karsel a nagapon, nagdalus kadagiti naaangseg nga inidoro dagiti soldado a no uminom dagitoy ket kalsa sarangusong.
Naturay ti armada dagiti anniniwan a no agiwaras iti kinaranggas ket kas kadagiti dudon a dimmarup kadagiti nalawa a kapagayan idiay Nueva Ecija, a kalpasan ti idadarupda ket nabati laengen dagiti rurog dagiti nakabugbugi
a pagay ken dagiti saning-i dagiti agtagibalay.
Iti naminsan nga isasar-ongmi ken nanang idiay Laoag, daytoy ti nasaksiak: Nagdara dagiti puraw a pader ti kapitolio a kunam la no kinautibo dagiti agip-igup iti dara sada intupra kadagiti semento tapno iti itutupar ti ubing nga init ket maikassaba ti sabali nga ebanghelio.
Imperialista! Imperialista! kuna ti pader.
Ibagsak ang tuta ng Kano! kuna pay ti abayna.
Presidente, tuta, tuta! kuna pay ti sabali.
Komunismo ti agari!
Agkabannuag, mapankayo iti away!
Berdugo ti ari, berdugo, berdugo!
Makitam dagiti agkarkaranting nga ima kadagiti pader, dagiti arutang a naaramat a pangpinturada iti nakalburuan a pader. Ngem nabuddak ti kolor ti rebolusion, kas iti dara nga agsayasay kadagiti duogan a semento a nanglikmot iti duogan met laeng a kapitolio.
Ditoy, ditoy met laengen a kapitolio ti nakasaksiak ti umuna a kinasuitik ti Baro a Gimong.
Addaak idin iti Kabataang Barangay.
Nalpasen ti minimini ti baro a konstitusion ket maidiayan daytoy iti maysa a referendum.
Di pay nalpas ti butos, siento porsienton ti resulta iti Ilokos!
Adu a salamangka dagiti lapis ken dagiti buteng ti babai a lider. Karatista, no agkibaltangka iti isungbatmo iti diayana a panangallilaw iti ili iti nagan ti baro a konstitusion ken adu a killo a paglintegan, agsalakanka laengen iti ospital dagiti nablo. Wenno iti ospital dagiti agmauyong.
Disiotsok idin, timmapugakon iti kolehio, ket uray no sikikidemak ket memoriadokon dagiti checkpoint dagiti militar a kanayon a nakasirip no ababa ti buokmo segun iti ‘clean cut look’ ti Baro a Gimong.
Panawen idin dagiti saragisag a pagan-anay, ket ni Daria Ramirez, iti pagsinean a Life iti asideg ti tiendaan ti Laoag, sadiay, sadiay idi nga agkarkarag ni Daria Ramirez, ti umuna a babai nga innak inayat ngem dinak met inay-ayat, ti umuna a babai a gargari ti pusok iti panawen ti gerra, ti babai nga agkarkararag a kasla siak ti ibagbagana iti kararagna, siak ti ur-urayenna, siak ti itudtudona, siak ti pangpangngeganna, “Lord, Lord, give me a lover.”
Anian!
Ket iti agsarsaragisag a naingpis a wetlook ni Daria Ramirez, ket iti disiotso nga edadmo a kas kaniak, dimo mapagdasig ti reggetmo a makirinnapukrapok kadagiti aktibista dagiti arutang ken kadagiti agaktibista met laeng a rikna gapu iti mariing nga ayat kadagiti dakulap, sa kadagiti luppo, sa iti teltel, santo iti agbegbeggang a barukong.
Lord, Lord, give me a lover, kuna ti diosa a diwata a mutia a Daria Ramirez ket malipatak nga insegida ti rebolusion iti nagan ti isu amin nga umili. Isu nga iti agsipnget, kas panagkumpable, kas panangdawat iti pammakawan, iti sakaanan ti nakabitin a Jesukristo, isuna a nailansa iti krus, iti naulimek a malem iti rebolusionario a simbaan dagiti Aglipayano iti abay ti rebolusionario a pader ti puraw a kapitolio iti Laoag, sadiay, sadiay nga inkarkararagko, “Lord, Lord, give me a lover.”
Saan nga immay kaniak ni Daria Ramirez. Nungka, saan, saan a pulos, uray no kadagiti rabii a malpas ti teach-in maipapan iti rebolusion ket umay kaniak ti ladawanna, umagibas isuna iti panunotko, agampayag kadagiti pader ket kas iti anghel dela guardia ket iwaragawagna ti madagdagullit a rebolusion iti pusok, Lord, Lord, Lord, give me a lover.
Ngem simmangpet ni Wayawaya kaniak.
Diak mamati idi a Wayawaya ti naganna. Kunak idi nga ang-angawennak ti naumbi a rupana, ti naamo nga isemna, ti managpabus-oy a kallid iti makannigid a pingpingna.
Ngem ta isuna, ni Wayawaya!
Kitaek ti class cardmo, kinunak.
Dika mamati a Wayawaya ti naganko?
Pinerrengko, ngem ti timekna a kasla agkankanta ti simmalikepkep iti bagik. Nariknak idin ti gutad ti engkanto ti umuna nga ayat a kunada, ti ayat a namagbalinsuek iti kinataok.
Atiddog a buok a nalanaan iti Johnson’s, dayta ti malagipko iti umuna a panagkitami ken Wayawaya, panagkita a di inggagara no di ket pinagtakkub dagiti pasamak. Gumilap dayta a buok iti ubing a bigat idiay Diliman nga immuna nagsarakanmi nupay dikami met nagsinsinnarak, kas nakunakon itay.
Addakami iti maysa a teach-in iti maysa kadagiti nakalemmeng nga opisina ti maysa met a kunsintidor a propesor, maysa a napeklan a buyot ti rebolusion a mamagbalbaliw iti balabala ti gimong ket kontra-partido ti abusado a rehimen.
Addakami iti suli iti nailet nga opisina a nairanta a para laeng iti lima a tao ngem sangapulo ket tallokami amin.
“Nireydda ti nobisiado ti San Jose idiay Novaliches,” kuna ti maysa seminarista nga agig-iggem iti gitara. “Itay kano laeng bigat. Kumarkaro ti dida panangikankano iti simbaan.”
Kinitak ni Wayawaya ket sadiay a nariknak ti maysa a panagdanag.
Ita pay ket ammokon: diak ipalubos a mapukaw kaniak ni Wayawaya. Diak ipalubos a yadayoda kaniak, iti imatangko, iti sibayko, iti pusok.
“Masapul ti panagsagana,” kinuna manen ti seminarista. “Adu kano pay dagiti isarunoda a seminario ken simbaan. Atiddog ti listaanda.”
“Kitaek man ti ID-m,” indawatko ken Wayawaya, iti wagas a kasla arasaas. Nariknak ti panagbangag ti bosesko, ken ti panagari ti nerbios iti karabukobko. Kasla adda naigangal a bukel ti santol iti lilidduokak. Agbaybayo ti barukongko, a di masansan a mapaspasamak. Seminaristaak, Apo Dios a manangngaasi, kunak. Ngem apayaunayen ti umagibas dagitoy a rikna a diak man mapengdan. Kasla adda sariwawek a kobra ti naipupok iti sellangko ket agpaisalakan daytoy iti pus-ongko.
“Dika mamati?” Adda di inggagara a gargari iti bosesna. Ket ti lung-ayna ket lung-ay ti sukaw iti maysa a danaw idiay Suba, ti sukaw nga ay-ayamen ti littugaw nga aggapu iti Sabangan santo agpaarayat kadagiti bambantay a kimmurdon iti daya. Idi pay ket kayatkon a tagikuaenen dayta a timek, idulinko iti lakasa ti pusok tapno iti bigat, kadagiti disoras ti pannakairidep, riingek dayta a boses, wenno riingennak, tapno kadagiti di mabugbugiaw a kanito ket pagsaritaanmi ti daniw ti rebolusion ken ti aweng ti panagwaywayas ti ili.
Ken dagiti putot ti rebolusion nga inawenmi, dakami, siak nga agnagan iti Bannuar, isuna nga agnagan iti Wayawaya.
“Nakakaskasdaaw. Diak pay nakakita iti kasta a nagan. Wenno nakangngeg. Malaksid iti arapaap,” kinunak. Immisemak, iti mababain nga isem, iti kasla isem ti ubing a naduktalan ti inangna a nagisakibot daytoy iti dolse.
“Come on, Bannuar. This is the twentieth century.”
“Agpayso,” kinunak. Ngem diak nangngeg ti insungbatko. Pagammuan adda nanalpaak iti teltelko, sa ti agsasaganad a kugtar kadagiti takiagko, sa kadagiti luppok, sa ti pang-or ti putan ti kuarentaisingko iti ulok.
“Matayakon, Wayawaya,” kinunak.
Awanen ti ammok pay kalpasanna.
Iti Bartlino 28, sadiay ti nagsublian ti puotko.
Malaksid iti dua dangan a kuadrado a tawa a pagilusotanda iti ania man a kayatda nga ilusot, sangagasut ket dua nga aldaw ti napalabas sakbay a nasirayak ti init.
Diak ammo no kasano a nalasatak daytoy.
Binilangko dagiti aldaw iti ramayko, sa iti ramay dagiti sakak.
Idi maibus dagitoy, inramanko dagiti kukok, sa dagiti lapayagko, sa dagiti abut dagiti agongko. Amin, amin a pagilasinan no manon nga aldaw a diak nasirayan ti init.
Iti kada aldaw ket ti awan patinggana a ritual ti pannakaaradas ti balikas manipud iti bibigko.
Diak maisawang ti kinaasinnok: a siak ti bannuar, a siak ni Bannuar, a siak, iti kadagupan dagiti amin a panagsagaba, siak, siak, siak ti saksi iti kamaudiananna nga aldaw.
Naganmo? nagubsang a saludsod ti soldado. Ubing a soldado a no agtagalog ket kasla latta agil-ilokano.
Bannuar, isungbatko.
Tangina nito at niloloko pa yata ako!
Pangalan mo sabi? Nabangag ti bosesna. Adda suron nga umip-ipus iti timekna. Wenno dagensen iti panagmanso iti kapada nga agkabannuag, kapada nga agtagtagainep para iti ili.
Bannuar.
Diak salsaludsoden no ania ti pagbalinam iti sumuno nga aldaw, gago!
Mariknak dagiti nabantot a gemgem nga agdisso iti rupak, iti pispisko, iti teltelko, iti barukongko.
Manalpaak ti rupak ket mabariwengwengak.
Tagikukuaennak ti bariwangwang, idiayak iti bariwangwang, idiayak nga aglansad, iti kaunggan ti nangisit nga abut, iti lansad dagiti amin a panagtutuok, iti sipnget dagiti amin a kasipngetan.
Maminsan pay a panalpaakennak ti soldado a no ar-arigen ket kakaek, manongek, ti soldado a di agaddayo dagiti tawenmi, ti soldado a no nagkurus koma dagiti dalanmi ket nalabit a kinainnay-ayamko iti kudisi wenno ullaw wenno gubgubat kadagiti rabii a naslag ti bulan wenno panagtaliw iti arrarawan kadagiti aldaw a kaar-arado dagiti kataltalonan. Alaenmi ti alat, ket kadagiti nabalinsuek a talon a dinalanan ti arado, birokenmi sadiay ti maisakmol nga arrarawan, yawidmi kadagiti balbalaymi tapno maikirog tapno iti sardam, iti ubing a sardam dagiti sarsarita dagiti ugma ken estoria dagiti ar-aria a pagbutbutngan, ket pagraranudanmi, maysa nga arrarawan iti kada sakmol a mangted iti sustansia iti mabisbisinan a bagi.
Kayatko ti agsalakan, ti mangibaga a “Saan, saan kadi, manong!” ngem kasla tudo dagiti gemgemna iti pispisko ket mabtak dagiti bibigko ket agsayasay ti dara iti ngiwatko. Iti kasta, agbuteng dagiti balikas iti dilak, agsanudda amin, aglemmengda kadagiti kueba iti barukongko ket uray no agpaarayatak kadagiti agsaksaksi a diding, iti agsaksaksi a sipnget, uray no agkamangak iti appupo ti bartolina, uray no agpaisalakanak iti saklot dagiti nalamiis a datar, awan, awan sumngaw a balikas kadagiti bibigko. Mamedmedan ti dilak, ibartolina daytoy ti sabali a klase ti buteng.
Tanginang tibak na ito. Di niya pinipili ang kinakalaban. Uray ti presidente, dina ketdin ikankano. Kasla saan ketdin nga Ilokano. ‘Bag koma no sabali a tao. Ti ubing a soldado daytoy, iti panangikanawa iti Ilokano a presidente.
Mangngegko dagitoy, ngem kadagiti lapayagko laeng, sadiayda a mangmangted iti kuriro, iti buong ti ulo. Agpulpuligos ti lubong, agwerwerret nga agud-uddog, wenno agud-uddog nga agwerwerret. Ket aguddogak a maiwerret, wenno maiwerretak nga aguddog iti madagdagullit a pannusa dagiti soldado ti Baro a Gimong.
Ita, diak makasao.
Nagsanudek ti dilak, napanen iti kibungkibongko.
Wenno addan iti kibungkibongko ti dilak.
Kitaenta man ti laing daytoy a tibak, kuna ti kakaek a soldado.
Nangngegko ti karasakas ti danum, sa ti timba a naikkan iti danum.
Kitaenta man ti laingmo, adi a manangngaasi iti ili ngem di met manangngaasi iti bukodna a bagi, inlaawna iti boses a naturay, kasla boses nga aggapu iti kanion, iti ngudo ti paltog, wenno iti wangawangan ti tanem.
Insayyona ti sangatimba a danum kaniak.
Nagkintayegak iti lamiis iti dayta a kanito a di pay nakariing ti bigat.
Diakon mabilang babaen kadagiti ramay dagiti ima ken sakak no mano nga aldawkon ditoy, iti daytoy nasipnget a bartolina a nangipupokanda iti kinaasinnok.
Immukuok ti panaas kadagiti sugatko.
Kinagatko ti bibigko, ket nariknak ti nagbassisawen a ngiwngiwko.
Kastoy gayam ti matay, kunak iti bagik, kastoy gayam ti patpatayenda, ti in-inut a dusdusaenda tapno agpullo, tapno mapadso, tapno matukkol ti durina, tapno agkanta, tapno agibaga iti uray ania laengen ditan.
Komunistaka?
Saan.
Ania’t grupom?
Awan ammok.
Balangkantiska.
Awan ammok, apo.
Kasta, kayatko dayta. Apo, kunam kaniak.
Awan ammok, apo.
Apay nga addaka iti teach-in iti Universidad?
Kayatko a maammuan ti pudno.
Ania a pudno ti kunkunam, gago? Maysa a gemgem ti nanglittaak iti pispisko.
Manen, nagsanud ti dilak ket pinanawannak manen dagiti balikas.
Addada kadagiti imak, kadagiti murdong dagiti ramayko, iti barukongko, iti pispisko, iti pusok, iti barukong, iti sellangko.
Adda dagiti balikas kadagiti pader a nangikarsel iti sipnget tapno iti adu nga aldaw ket maipaidam kaniak ti lawag dagiti aldaw.
Adda dagiti balikasko, tatang, kadagiti altar a pinanawak, isu met laeng nga altar a pinanawam.
Adda kadagiti sulinek iti sakaanan ti matmatayen a dios, iti nakamassayagen a dios, iti dios a nangisit, iti dios a binubuot, iti dios a lumlumoten, iti man simbaan wenno iti bodega dagiti rebulto iti parokia a nagserserbiam sakbay nga insagmaknaka ti rebolusion nga ita, itatta a pannakamanso, ket isu met laeng ti nangisagmak kaniak.
Alawek dagiti balikas iti angin, ngem iti bartolina, naimut dagiti angin, tatang, naimutda ket diak makaanges, adda dagiti batibat kadagiti barukongko ket pampandadaganda ti kulay-ongak, ket iti maysa manen nga arrabis, iti maysa manen a panagdisso ti putan ti paltog iti lasag, marba, tatang, marba dagiti amin a templo ti kinakired, sumuko ti lasag, ket agaruyot ti dara iti malkab a kudil, agsayasay manipud iti dunggiar, ket agayus iti semento.
Mapukawko ti simbeng ti panunotko, tatang.
Makitak ti krusmo, ti ulom a naitudok iti kayo, ti ulom a salsalaan dagiti soldado.
Malpengak iti ariangga dagiti kabusor.
Malmesak iti ikkis ket agariangga ti riknak, agragut nga agtalakiaw ket birokek ti bagik kadagiti katurturodan, kadagiti kabakbakiran, kadagiti kabambantayan, kadagiti kalsada a sadiay ket sabtennakami dagiti igam dagiti soldado, dagiti kumilaw a mata dagiti polis, dagiti manutsutil a bangbangir nga isem dagiti barbed wire.
Saanak a matay, tatang, kunak, ket kantaek ti umuna a lualo iti disoras a bigat kalpasan ti napuyatan nga agpatnag: Miserere nobis, Miserere nobis.
Danggayannak, tatang, ket agallangogan ti kantata, kas iti maudi a panagkitata.
Dagiti turod ti tallaong, dagiti kayo ti tallaong, dagiti mangrabrabii ti tallaong. Agbuya dagiti beggang kadagiti sigariliota a masindian tapno mabugiaw dagiti lamok.
Dios ti agngina kadagiti suratmo kaniak, tatang.
Dispensarem ti diak pannakakita iti panagdakkelmo, Bannuar, anak, kunam iti suratmo, kadagiti suratmo.
Nasakit ti nakemko kenka idi diak pay maawatan. Immulak dayta a sakit ti nakem iti panunot. Impudnok kenka daytay ta kasla maysa a bulkan nga agbettak.
Ammok, ammok, kinunam kaniak.
Isallabaymo ti imam, tatang, ket amin nga inim-impenko a sakit ti nakemko kenka ket timmalakiasda, simmurotda iti dakes nga angin ti mannamay, ket kadagiti pantok dagiti bantay a di pay naadak ti tao, sadiayda a nagturong tapno didanton agsubli iti barukongko.
Ammok, paggaammok, barok, anakko, kinunam, tatang. Nagbanarbar ti timekmo ket ammok, ammok, adda nagayus a lua iti pingpingmo iti dayta a nasipnget a kalapaw a nagsarakanta.
Manalpaak ti arrabis ti soldado kaniak. Dumteng manen kaniak ti baro a panagbariwengweng.
Manalpaak ti gemgem ti soldado iti nadudogen a lasagko ket mangngegko ti timekmo sakbay ti maudi a pannusada kenka, tatang.
Adu pay ti sagabaen ti ili, Bannuar, kunam iti timek a nalimbong, iti timek a tinenneb ti altar ken ti kabakiran iti altar.
Wenno altar iti kabakiran.
Adu pay, Bannuar, ket adu pay a sakit ti nakem ti maidaton iti wayawaya, iti nagan ti wayawaya, kinunam.
Ket iti sangok ket ni Wayawaya iti makaabbukay nga isemna, ti buokna nga agsilengsileng iti kuridepdep a lampara iti kalapaw a nagkitaanta.
Siak ni Wayawaya, kinunana, kas panangiyam-ammo iti bagina. Ngem kas pangsutsutil met kaniak gapu ta idi damomi nga agkita ket diak namati a Wayawaya ti naganna.
Siak met ni Bannuar, kunak, ket agkulibagtong ti rugso iti pusok.
Ibaludko ni Wayawaya kadagiti imak ket bay-ak a sairuennakami ti agpatnag.
Kurientienyo ti buto ti langgong, kunaen ti soldado.
Isemannak ni Wayawaya.
Sayuanyo ti pus-ongna iti nalamiis a danum, imandar ti soldado.
Arakupennak ni Wayawaya. Bisongenna dagiti dunorko.
Diyo inggaan agingga nga agpudno, kuna ti soldado.
Idulinmo dagiti daniwko kenka, kunam kaniak, tatang.
Ket isungbatko kenka, Amin dagitoy ket idulinko iti pusok. Sadiay, kadagiti sulinek ti silalagip a pusok, didanto kaano man maagaw kaniak dagiti balikasmo.
Ket makitaka, tatang, makitaka iti sipnget ti bartolina.
Ket makitak ni nanang nga awananen iti rupa.
Ket makitak ni Wayawaya a mangar-arakup iti mapadso a kararuak.
Amin dagitoy ket makitak, ngem naglibasen dagiti balikas iti bibigko.
Siertuenyo a dinton makasao pay, imandar ti soldado nga addaan kadagiti darepdep a kasadar met laeng dagiti darepdepko.
Iti kasipngetan, tallikudannak ti balikas, libasannak tapno mapan kadagiti sabali pay a bartolina.


text:
KOLEKSION DAGITI BATO MANIPUD ITI ILOCOS NORTE. Pagliwliwaan ni Julius Pasion Domingsil ti Samtoy Bookstore and Archives, Ilocos Norte ti panagukkon kadagiti bato manipud kadagiti karayan, waig, dissuor ken bambantay iti entero nga Ilocos Norte, kas paset ti panangipakitana iti kinabaknang ti nakaparsuaan ti probinsia. Ita, nakadispleyn dagitoy nagduduma ti kortena a bato iti maysa a paset ti Tabacalera Building, Laoag City nga abay met laeng ti nasao a bookstore babaen ti suporta ni Gov. Imee R. Marcos. (Aileen R. Rambaud)
(Naipablaak iti Bannawag, Marso 14, 2016 a bilang.)


text:
Iti rabii, nabalangatan a Saniata ti Ilocos Sur 2010 ni Hazelyn Santos manipud iti ili a Bantay. Inyawidna ti P50,000 a premio ken maaddaan iti gundaway a mangirepresentar iti Ilocos Sur iti sumaruno a Bb. Pilipinas Pageant. Napili pay a Best in Gown. Ni met Sherlyn Gonzales ti ili a Magsingal ti nakaiyawatan ti korona a Saniata ti Ilocos Sur Tourism ket immawat iti P40,000 a premio. Isu pay ti napili a nakaiyawatan ti Ilocano’s Choice Award. Ni met Marie Lorraine de Guzman ti ili a Caoayan ti nakaipaayan ti titulo a Saniata ti Ilocos Sur Tourism nga addaan iti premio a P30,000. Napili met a kas first runner up ni Julie Ann Santos ti Tagudin ken Kristine Peral Ladera ti Gregorio del Pilar kas 2nd runner-up.
Dagiti naipaayan iti special awards: Best in Casual Wear ken Miss Photogenic ni Paula Rich Bartolome (Sinait); Miss Talent ni Kristine Peral Ladera (Gregorio del Pilar); Best in Swimsuit ni Kimberly Brandon (Sta. Maria); ken Media’s Choice ni Kashmir Marjorie Hernaez (Sta. Lucia). Napili met a Best Designer ni Raffy Sy para iti diniseniona a gown nga inusar ti maysa kadagiti dayag.
Iti maikanem nga aldaw, naangay met ti agduduma a pasalip para kadagiti agad-adal iti sekundaria ken kolehio. Karaman kadagiti nangabak da:
On Poem Writing Contest High School: 1st- Sinamar Presto (Bantay National HS); 2nd- John Rowell Palafox (Vigan National HS); 3rd- Jezl Joy HereHa (Teodoro Hernaez National HS);
College: 1st- Mariel Posadas, Macro Computer College;
On the Spot Painting: 1st- Mark John Acena (Vigan National HS); 2nd- Patrick Kyle Bermudez (Teodoro Hernaez National HS); 3rd- Jenaly Vizcarra (Ilocos Sur National HS);
On the Spot Photography: 1st- Arnel Torres (San Juan National HS); 2nd- Wilbert John Ross Tabangin (Lusoc National HS); 3rd- Maria Estrelita Esposo (Ilocos Sur National HS)
Quiz Bee: 1st- Ilocos Sur National HS; 2nd- Sinait National HS; 3rd- Teodoro Hernaez National HS
Napadayawan pay dagiti estudiante a nangabak iti regional ken national sports, skills ken academic competitions.
Naipabuya met ti maikatlo ken maudin a paset ti sarsuela a Sirnaag nga addaan iti subtitle a “Panagbalbaliw iti Alimpatok dagiti Kalbario” babaen ti panangisurat ni Agapito Pablico. Kas iti dua nga immun-una, nagakem met laeng ni Gov. DV. Iti naangay nga aldaw dagiti umili, P50,000 ti inyawid ti nangabak iti bingo ken maysa a multicub ti premio ti nangabak iti raffle draw.
Naiparang met iti maudi nga aldaw dagiti vintage cars iti sango ti kapitolio. Inruar dagiti enthusiasts dagiti koleksionda a luglugan nga isu ti inarak dagiti tattao. Binisita pay ni presidentiable Gilberto “Gibo” Teodoro ti Partuat ken Patanor Trade and Agri fair kas pannakipasetna iti Kannawidan Ylocos Festival.
Positibo latta ni Gov. DV nga agtultuloy ti Kannawidan kadagiti masungad a tawen gapu ta naawisnan ti atension dagiti turista, lokal man wenno ganggannaet. Babaen pay itoy, mapreserba la ketdi dagiti mapukpukawen a kannawidan iti probinsia.#


text:
SAN NICOLAS, Ilocos Norte – Napilaan iti kaso ti suspetsa a pimmatay itay nabiit iti aggayyem iti maysa a kasangay iti Barangay 1, ditoy nga ili.
Simmuko itay nabiit ni Elmer Espejo, Jr. ket napilaan iti kaso gapu iti panangpapatayna kada Crismel Ferrer, 28, ken Joseph Sacramento, 38, agpada nga agnaed iti daytoy nga ili.
Segun iti inbestigasion dagiti polis, umin-inom dagiti biktima agraman kakaduada iti dinar-ayanda a kasangay idi immasideg lattan ti suspetsa sana pinaltogan dagiti dua.
Nakarekobre dagiti polis iti walo a kapsula manipud iti cal. 45 iti nakapasamakan ti krimen.#


text:
2013
Ti tawen idi 2013 (MMXIII) ket kadawyan a tawen a nangrugi iti Martes iti kalendario a Gregoriano (dominikal a letra F), ti maika-2013 a tawen kadagiti panangikeddeng ti Kadawyan a Panawen (CE) ken Anno Domini (AD), ti maika-13 a tawen ti maika-3 a milenio, ti maika-13 a tawen iti maika-21 a siglo, ken ti maika-4 a tawen iti dekada ti tawtawen ti 2010.
Dagiti linaon
Paspasamak[urnosen | urnosen ti taudan]
Enero[urnosen | urnosen ti taudan]
Pebrero[urnosen | urnosen ti taudan]
Marso[urnosen | urnosen ti taudan]
Abril[urnosen | urnosen ti taudan]
Mayo[urnosen | urnosen ti taudan]
Hunio[urnosen | urnosen ti taudan]
Hulio[urnosen | urnosen ti taudan]
Agosto[urnosen | urnosen ti taudan]
Septiembre[urnosen | urnosen ti taudan]
Oktubre[urnosen | urnosen ti taudan]
Nobiembre[urnosen | urnosen ti taudan]
Disiembre[urnosen | urnosen ti taudan]
Pimmusay[urnosen | urnosen ti taudan]
Enero[urnosen | urnosen ti taudan]
- Enero 14 – Conrad Bain, Naiyanak a Kanadiano nga aktor (naipasngay 1923)
Pebrero[urnosen | urnosen ti taudan]
- Pebrero 21 – Magic Slim, Amerikano a kumakanta ket gitarista iti blues (naipasngay 1937)
Abril[urnosen | urnosen ti taudan]
- Abril 8 – Reynaldo A. Duque, Filipino a mannurat (naipasngay 1945)
Hulio[urnosen | urnosen ti taudan]
- Hulio 12 – Pran, taga-India nga aktor (naipasngay 1920)
- Hulio 26 – Sung Jae-ki, Koreano nga aktibista (naipasngay 1967)
Nobiembre[urnosen | urnosen ti taudan]
- Nobiembre 17 – Doris Lessing, naiyanak idiay Persia nga Ingles a mannurat (naipasngay 1919)
Disiembre[urnosen | urnosen ti taudan]
- Disiembre 5 – Nelson Mandela, Presidente ti Abagatan nga Aprika ken nagungunaan ti Premio Nobel iti Kappia (naipasngay 1918)
- Disiembre 14 – Peter O'Toole, Briton-Irlandes nga aktor (naipasngay 1932)
- Disiembre 15 – Joan Fontaine, Briton-Amerikana nga aktres (naipasngay 1917)
Dagiti silpo ti ruar[urnosen | urnosen ti taudan]
Midia a mainaig iti 2013 iti Wikimedia Commons


text:
Ti Sarita ni Genji
Ti Sarita ni Genji (源氏物語 Genji Monogatari) ket maysa a klasiko nga obra iti Hapon a literatura a sinurat babaen ti natakneng a babai a Hapon ken ni Murasaki Shikibu idi nasapa a tawtawen ti maika-11 a siglo, idi panawen ti kapigsa ti Heian a paset ti panawen. Daytoy ket sagpaminsan pay a tinawtawagan a kas ti immuna a nobela iti lubong, ti immuna a moderno a nobela, ti immuna a sikolohiko a nobela wenno ti immuna a nobela a naipanpanunotan pay laeng a klasiko. Ti nobela ket mangiladladawan ti naisangayan a pannakaipakita dagiti panggedan iti nangato a kortesano idi las-ud ti Heian a paset ti panawen.[1] Bayat a daytoy ket naipanpanunotan a maysa a maestra obra, ti apagisu a pannakaidasigna ken impluensia iti Akinlaud ken Daya a kanon ken panngepen iti suppiat.
Dagiti nota[urnosen | urnosen ti taudan]
- ^ Museo ti Arte ti Birmingham (2010). Museo ti Arte ti Birmingham : ti alagaden kadagiti urnong. [Birmingham, Ala]: Museo ti Arte ti Birmingham. p. 49. ISBN 978-1-904832-77-5.
Dagiti silpo ti ruar[urnosen | urnosen ti taudan]
Midia a mainaig iti Ti Sarita ni Genji iti Wikimedia Commons


text:
Rumbeng la unay a malawlawagan a nalaing ti isyo ti nagbebeddengan ti probinsia ti Ilocos Sur, Abra ken Mountain Province tapno maammuan ti pudpudno nga akinsakup. Napateg la unay a maammuan ti probinsia a pudpudno nga akinsakup daytoy maaw-awagan iti Ampis area tapno saan a puon ti pagriririan ken tapno maisardeng ti panagtitinnudo ken panagpipinnabasol mainaig kadagiti saan a nasayaat a mapaspasamak iti nagbeddengan.
Maysa a naipangruna a gapu a kasapulanen a malawlawagan ti pudpudno nga akinsakup iti pagbeddengan agsipud iti problema ti insurhensia wenno illegal nga aktibidad.
Daytoy ti gapuna a rumbeng laeng a malawlawagan ti isyo no sadino a talaga ti pagpatinggaan ti masakupan ti probinsia ti Ilocos Sur gapu ta masansan a mapagbiddutan ti probinsia a mangkonkonsintir iti insurhensia. Ngamin, adda dagiti report a masansan ti sighting dagiti kabusor ti turay a mapapati a nawaya nga agdakdakiwas iti nagbeddengan ti Abra ken Ilocos Sur.
Kasta met nga adda dagiti napasamak iti kallabes a rupak iti nagbaetan dagiti militar ken dagiti kameng ti New People’s Army iti lugar a mapagsusupiatan no ania a probinsia ti akinsakup.
Ti makadakes, masansan a maipit dagiti sibilian kadagiti rinnupak. Wenno saan, mapagbiddutanda wenno mapagsuspetsaan a kameng ti subersibo nga elemento, makipagsimpatia, wenno informer. Narikut ti sasaaden dagiti sibilian a maip-ipit ken maliplipit iti mapasamak nga engkuentro iti nagbaetan dagiti soldado ti turay ken dagiti kameng ti New People’s Army. Ti rigatda, awan ti masnop a pagpatulonganda agsipud ta adda kuestion no ania a probinsia ti akinsakup kadakuada.
Ti makadakes, gapu iti kaadda dagitoy a sibilian iti pagbeddengan, kasla nakareppet ti ima dagiti agtuturay dagiti maseknan a probinsia a mangiwayat kadagiti addang tapno masalakniban dagitoy nga umili gapu iti kaawan ti nalawag a pakatuntonan no agindeg dagitoy iti sakup ti iturayanda a probinsia.
Makunami ngarud nga umno la unay ti inaramid ti municipal council ti ili ti Quirino, Ilocos Sur iti panangidatagna iti resolusion iti provincial board tapno masolbar koma iti kabiitan a panawen ti problema ti nagbebeddenganda iti ili ti Tubo, Abra ken ti Besao, Mountain Province. Iti indatagna a resolusion, inrengreng dagiti agtuturay ti Quirino a kasapulanen a masolbar ti problema iti nagbeddengan agsipud ta kanayon nga isu ti mapagbiddutan a konsintidor iti tri-boundary. Iti biang dagiti agtuturay ti Quirino, saan a maikanatad daytoy nga alegasion ta makaited iti saan a nasayaat nga impression iti napintas a nagan ti ili a Quirino. Saan a maitutop iti ladawanna a naulimek ken natalna nga ili.
(Maigibusto)


text:
CANDON CITY – Gapu iti aso, naaksidente ti maysa a balasitang a puon ti nakatukkolan ti abagana.
Naitaray iti Candon General Hospital ditoy sa naiyalis iti Central Ilocos Sur District Hospital ni Joan Kris Aberra, 16, estudiante, residente iti Barangay Darapidap, ditoy siudad gapu iti pannakatukkol ti abagana gapuen ti pannakatuang ti XRM a motorsiklo a nakikalugananna a minaneho ni Edward Manzano Mina, residente iti Poblacion, Santiago, Ilocos Sur bayat ti panagdaliasatda iti Barangay Langlangca 2nd ditoy siudad.
Segun iti polis, agpapaabagatan ti lugan dagiti dua idi kellaat a bimmallasiw ti maysa nga aso ket napilidanda a puon ti nakatuangan ti motorsiklo.#


text:
Tuesday, July 18, 2017
SKILLS TRAINING TI DTI, MAARAMID MANEN DITOY CABUGAO
Cabugao, Ilocos Sur – Maar-aramid ita ti Skills Training para kadagiti inna nga interesado a maaddaan ti pagkakitaan manipud iti Federated Rural Improvement Club (RIC) iti ili a Cabugao, Ilocos Sur iti Hulio 18 agingga iti petsa 19 (2 days), 2017.
Maaramid ti panagsanay babaen iti programa ti Department of Trade and Industry nga imbagian da Engr. Yolando Q. Quiocho, DTI Officer, Vigan City ken ni Ms. Charisse Realon, agpada a Trainor babaen iti pannakikammayetda iti LGU-Cabugao nga idauluan ni Mayor Josh Edward S. Cobangbang.
Napauluan ti panagsanay iti Plastic Twine Craft Making Skills Training a naangay iti Cabugao Cultural and Sports Complex, Brgy. Rizal, Cabugao, Ilocos Sur a ditoy ti pagpartisiparan dagiti kameng ti Federated RIC.
Kanaig daytoy, maaramid pay iti masanguanan ti maysa pay a panagsanay babaen met laeng iti programa ti Department of Trade and Industry (DTI), Vigan City kadagiti umili ti Cabugao iti dua a barangay (Brgy. Nagsantaan ken Brgy. Sisim) a pakairamananto manen ti Federated RIC maipapan iti Soap Making.
Dagiti naglabas a pa-training ti DTI ditoy Cabugao ket dagiti sumaganad:
1. Immuna a naaramid ti Ube Processing and Upgrading Training idiay Barangay Cacadiran, Cabugao, Ilocos Sur a nagpartisiparan iti 22 a kameng ti Cacadiran Farmers Association ken Cabugao Federated RIC idi Marso 13-14, 2017 a nagresultaan iti pannakaramid dagiti produkto nga Ube Halaya; Nutty Ube; Ube Re Cream ken Ube Wine.
2. Naaramid ti panagsanay iti Product Diversification Training on Pigeon Pea Processing a naangay idiay Sitio Lusong Suyo, Brgy. Baclig, Cabugao, Ilocos Sur idi Marso 16-17, 2017 a nagatendaran ti 20 a kameng ti Ilocos Kardis Growers Association ken ti Cabugao Federated RIC ket naaramid dagiti produkto iti Kardis Brownies/Cookies/Muffins Kardis with Ube Halaya.
3. Panagsanay ti Veggie Noodles nga inaramid ti 20 a nagsanay.
Iti pannakiuman ti Web In-Action ken ni Engr. Quiocho ket kinunana a kangrunaan a panggep ti programa a tulongan dagiti inna ken uray dagiti amma a mangiyagpang iti kabaelanda iti matarusanda a pagkakitaan kas kadagitoy nadakamat a panagadal tapno manayonan ti matgedanda. Mangnamnama ti Opisial ti DTI a mataginayon dagitoy a proyekto a maited babaen iti panagtinnulong ti Ahensia ti DTI-Vigan City ken iti LGU-Cabugao nga idauluan ni Mayor Josh Edward S. Cobangbang.
Dagiti ramit a mausar ket pannakabagi ti DTI a maited kadagiti agsanay idinto ta iti met Merienda ken iti Makan iti pannakabagi ti LGU-Cabugao iti maaramid a panagsanay, segun pay ken ni Engr. Yolando Q. Quiocho ti DTI.
Nakitinnulong met iti pannakaisagana ti Training venue da Mr. Edgar S. Balangatan, AT, BUB Coordinator ken ni Mr. Dharen Luzano iti Office of the Mayor. # (Web In-Action)
Maaramid ti panagsanay babaen iti programa ti Department of Trade and Industry nga imbagian da Engr. Yolando Q. Quiocho, DTI Officer, Vigan City ken ni Ms. Charisse Realon, agpada a Trainor babaen iti pannakikammayetda iti LGU-Cabugao nga idauluan ni Mayor Josh Edward S. Cobangbang.
Napauluan ti panagsanay iti Plastic Twine Craft Making Skills Training a naangay iti Cabugao Cultural and Sports Complex, Brgy. Rizal, Cabugao, Ilocos Sur a ditoy ti pagpartisiparan dagiti kameng ti Federated RIC.
Kanaig daytoy, maaramid pay iti masanguanan ti maysa pay a panagsanay babaen met laeng iti programa ti Department of Trade and Industry (DTI), Vigan City kadagiti umili ti Cabugao iti dua a barangay (Brgy. Nagsantaan ken Brgy. Sisim) a pakairamananto manen ti Federated RIC maipapan iti Soap Making.
Dagiti naglabas a pa-training ti DTI ditoy Cabugao ket dagiti sumaganad:
1. Immuna a naaramid ti Ube Processing and Upgrading Training idiay Barangay Cacadiran, Cabugao, Ilocos Sur a nagpartisiparan iti 22 a kameng ti Cacadiran Farmers Association ken Cabugao Federated RIC idi Marso 13-14, 2017 a nagresultaan iti pannakaramid dagiti produkto nga Ube Halaya; Nutty Ube; Ube Re Cream ken Ube Wine.
2. Naaramid ti panagsanay iti Product Diversification Training on Pigeon Pea Processing a naangay idiay Sitio Lusong Suyo, Brgy. Baclig, Cabugao, Ilocos Sur idi Marso 16-17, 2017 a nagatendaran ti 20 a kameng ti Ilocos Kardis Growers Association ken ti Cabugao Federated RIC ket naaramid dagiti produkto iti Kardis Brownies/Cookies/Muffins Kardis with Ube Halaya.
3. Panagsanay ti Veggie Noodles nga inaramid ti 20 a nagsanay.
Iti pannakiuman ti Web In-Action ken ni Engr. Quiocho ket kinunana a kangrunaan a panggep ti programa a tulongan dagiti inna ken uray dagiti amma a mangiyagpang iti kabaelanda iti matarusanda a pagkakitaan kas kadagitoy nadakamat a panagadal tapno manayonan ti matgedanda. Mangnamnama ti Opisial ti DTI a mataginayon dagitoy a proyekto a maited babaen iti panagtinnulong ti Ahensia ti DTI-Vigan City ken iti LGU-Cabugao nga idauluan ni Mayor Josh Edward S. Cobangbang.
Dagiti ramit a mausar ket pannakabagi ti DTI a maited kadagiti agsanay idinto ta iti met Merienda ken iti Makan iti pannakabagi ti LGU-Cabugao iti maaramid a panagsanay, segun pay ken ni Engr. Yolando Q. Quiocho ti DTI.
Nakitinnulong met iti pannakaisagana ti Training venue da Mr. Edgar S. Balangatan, AT, BUB Coordinator ken ni Mr. Dharen Luzano iti Office of the Mayor. # (Web In-Action)
Posted by Bayan ng Cabugao, Ilocos Sur at 3:35 PM
Subscribe to: Post Comments (Atom)


text:
Kolum ni Jobert M. Pacnis
(Umuna a paset)
“NAGMAYAT ti dawa dagiti pagay. Aatiddog ti sar-ayda,” impangas ni Lutting (saanna a pudno a nagan) a kaarrubana. “Saan laeng a kuarenta a sako ti mabagik ita.”
Katulongan ti dati a kaklasena iti elementaria ken hayskul ni Lutting. Dua lawas laengen, mabalinda kanon ti agpagapas.
Immapal dagiti kaarrubana nga agaarimutong iti sirok ti mangga a dati a pagsusugalan dagitoy (ngem insardengdan manipud maiparit daytoy).
Sika man la ngaruden ti sigurado, Lutting, kinunada iti agtawen iti nasurok bassit a kuarenta.
Gapu ta addda pangpangas ni Lutting, permi a timmangar dagiti lapayagna. Kinapudnona, sumagmamano pay laeng a tawen a nagsubli iti barangay a kaduana ti pamiliana.
Nagpaing idi da Lutting iti ili a nakaikamangan ti kabsatda ta nairaman iti riribuk ti amada. Nabayagda sadiay a nakabangonanna payen iti pamiliana. Siam ti tawen ti anakna idi agparangda manen iti lugarda. Tresena itan.
Damagna, nasayaat ti panagbangkag ni Lutting sadiay nagpainganda. Makitaltalon pay. Saanna a maanusan ti sumrek iti konstruksion.
Ngem intugotda latta a sangaamaan ti nakaisigudanda a galad idi addada pay ditoy barioda. Nalaingda latta nga agtiliw iti saanda a taraken a manok.
Gapu kadaytoy a galadda, a napaneknekan ti sibubukel a barangay, napapanaw da Lutting. Kapilitan a nagsublida ditoy bukodda a barangay.
Pinalpaliiwna da Lutting idi makasubli dagitoy. Kas iti sigud, panagmulamula iti bangkag (a napanawanda idi) ti impangrunana a pagsapulan. No panagtatalon, makiraep ken makigapas. Iti panagtutudo, nalaing nga aguong. Rinepreppet ti pailaklakona nga uong.
Idi kuan, nadamagna laengen nga innala ti dati a kaklasena a katulongan ni Lutting iti panagtalon daytoy. Maikaduan a tawen ita.
Nupay katulonganen iti talon, saan a binaybay-an ni Lutting ti panagmulamulana iti bangkag a kukua ti amada. Ngem rumrummuar latta ti siribenda (kas met laeng idi sakbay a pumanawda idi nairaman iti riribuk ti amada) a sangkaamaan. Nalaing latta a mangikisap kadagiti rabong dagiti kawayan dagiti bangkag a madalananna. Agpukaw manen dagiti manok.
Narigat a maipultit ti naitulangen nga aramid, malagipna ti naynay a masagangna a pagsasao.
Ngem sakbay nga agpagapas da Lutting, nagsasaganaden ti panagtudona. No di gubuay ti thunderstorm, dagiti umar-arubayan a nagsasaruno a low pressure area.
Naglagaw ti kaklasena kangrunaan ni Lutting a kasla kasiguraduan a gumatangto kano iti flat TV-da apaman a maalana ti pannakatangdanna a nagtalon. Aglalo idi addadan pinagayan a dineppes ti angin.
Nagsapulda iti aw-awaganda iti combine harvester (a nalatlatak iti awagna a reaper) ta amkenda a maysa kadagiti LPA ti agbalin a bagyo ket dalanenna ti sibubukel a probinsia.
Ngem awan ti nasarakanda a bakante a reaper ta napnon iti nakaikumitan dagitoy a gapasen.
Dimteng ni Odette a bagyo. Nupay saan nga isu ti napigsa, pinagtamed daytoy dagiti pagay. Saanen a mabalin a pa-reaper. Anusanton da Lutting ken ti kaklasena a gapasen dagiti pagayda. Wenno pagapas no addanto pay mayat.
Ngem bassit-usitto laengen ti maapitda!
Pudno la unay ‘tay pagsasao a dimo pay mabalin a bilangen dagiti piek no di pay napessaan dagiti itlog.
Ipamatmat daytoy nga agingga a di iggem iti dakulap, saan pay a makuna a sigurado. Wenno saan pay a kukua ti maysa a banag.
(Adda tuloyna)